Tun Mahathir – Melayu Bukan Hamba British!

1. Dengan rendah hati, saya ingin menempelak tuduhan demi
tuduhan Tun Mahathir yang dilemparkan ke atas bangsa Melayu. Tun Mahathir
bermain dengan falasi sejarah yang asyik diulang berulang kali. Melayu pemalas,
Melayu pemalas dan Melayu pemalas. Lebih menyedihkan, Tun Mahathir yang konon
didabik sebagai “ultra-Melayu” mengulangi penipuan British dan Penjajah mengatakan
Melayu pemalas. Bahkan, dengan tidak tahu malu, Tun M sendiri mengulangi hujah
mereka.

2.  Apa kata Tun M?
Tun dipetik mengulangi contoh bahawa Melayu pemalas kerana tidak mahu bekerja
di ladang-ladang dan juga lombong bijih timah. Pertama, sebab musabab kenapa
orang Melayu tidak mahu bekerja di situ ialah kerana betapa sesungguhnya itu
semua dimiliki oleh British. Buat apa Melayu nak jadi hamba kepada British,
menjadi hamba kepada penjajah apabila keuntungan daripada ladang dan bijih
timah itu dibawa balik ke negara mereka?

3. Jadi, oleh kerana kenganan orang Melayu mahu menjadi hamba kepada British, maka British terpaksa membawa orang Cina dan India dari dua negara ini kerana keenganan orang Melayu menjilat “tuan”. Sebab itu ada dalam catatan British sendiri menceritakan sikap orang Melayu seperti di bawah oleh pegawai tentera laut British, Kapten Sherard Osborn yang menyatakan:

‘Seperti
anjing, orang-orang tempatan di pesisir Semenanjung India menjilat tangan yang
mendera mereka; tetapi tidak untuk orang Melayu; dan kita orang-orang Inggeris
harus menjadi bangsa yang pertama memberi penghormatan kepada sebuah bangsa
yang tidak sewenang-wenangnya tunduk kepada penjajahan dan penindasan’.

Ini sudah cukup untuk mengambarkan betapa orang Melayu melawan penjajah
bukan sahaja dengan mengangkat senjata, tetapi juga melawan penjajah dengan
enggan menjadi kuli dan hamba kepada setiap kerja mereka.

4. Lagipun kualiti hidup sebagai buruh sangat mendukacitakan. Buruh dan
pekerja ladang dikatakan hidup dalam keadaan menyedihkan. Peratusan kematian
dikalangan mereka meningkat kepada 30 peratus! Penyakit kerana kekurangan zat
seperti beri-beri menular dikalangan buruh yang datang ke Tanah Melayu. Bayaran
yang diterima, nasib sebagai buruh tidak setimpal dengan kehidupan orang Melayu
sebelum kedatangan penjajah yang lebih baik. Buat apa orang Melayu nak jatuhkan
kualiti hidup mereka yang dimiliki sebelum penjajah datang dengan sewaktu
penjaja datang?

5. Apakah orang Melayu perlu menjadi seperti buruh cina dan india yang
dahlah kuarters tempat tinggal yang disediakan penjajah daif, bayaran tak
setimpal, penyakit menular dan kadar kematian mencecah 30 peratus baru dikira
orang Melayu tidak pemalas? Inilah sama seperti Tun Mahathir menyuruh orang
Melayu menjadi rajin seperti bangsa Jepun, atau nanti dilabel sebagai pemalas.
Pemalas yang bagaimana? Apa orang Melayu perlu mati seperti mana rakyat Jepun
kerana bekerja 24 jam baru dipanggil sebagai bangsa yang rajin?

6. Satu statistik dari Januari 2010 hingga Mac 2015 mendedahkan 368 kes bunuh diri (352 lelaki, 16 wanita) berpunca dari kes karoshi (istilah Jepun untuk bekerja sampai mampus.) Dalam satu kajian, lebih suku pekerja mengakui mereka bekerja lebih masa 80 jam setiap bulan tanpa menerima sebarang bayaran. Sementara 12% pekerja pula mengakui mereka bekerja lebih 100 jam setiap bulan. Apakah bila orang Melayu bekerja seperti orang Jepun seperti mana yang didedahkan di atas barulah mereka tidak dipanggil pemalas seperti mana yang didabik oleh Tun?

7. Tahukah anda wahai PM ke-4 dan ke-7 kesayangan kami, betapa sebenarnya kualiti hidup buruh itu sangatlah menyedihkan sehinggakan buruh-buruh India yang bekerja di India di bawah British akhirnya melakukan pemberontakan dalam pemberontakan Pemberontakan Sepoi yang terkenal itu sehinggakan mengakibatkan kehilangan 800 ribu orang nyawa?

8. Bayangkan kedatangan British telah membuatkan kehidupan orang Melayu sebagai pedagang dan peniaga terganggu sehingga akhirnya pada hujung abad penjajah British, kelas Melayu pedagang dan peniaga telah hampir tidak wujud di Tanah Melayu? Tahukah anda pada penghujung penjajahan British juga, dek kerana terhapusnya kelas pedagang dan peniaga di kalangan orang Melayu, membuatkan ilmu pembuatan kapal-kapal Melayu pun hampir hilang ditelan dek zaman?

9. Cuba Tun M pergi ke negeri-negeri Melayu yang jauh sikit dari
capaian British, dan lebih banyak dibawah naungan Siam seperti Kelantan dan
Terengganu. Apakah Tun M dapat melihat kebudayaan meniaga dan berdagang orang
Melayu masih kukuh lagi di sana berbanding dengan negeri-negeri lain yang
dicengkam oleh British dengan cukup kukuh? Apakah Tun M merasakan British akan
membenarkan orang Melayu menjadi peniaga dan pedagang kerana ini akan menaikkan
kualiti hidup dan taraf pendidikan akan meningkat, sekaligus memberi kesedaran
untuk mereka melawan penjajah?

10. Cuba Tun M perhatikan kenapa catatan-catatan awal Eropah mengenai
orang Melayu sebelum British mencengkam penjajahannya ke atas kita adalah
mengenai kehebatan orang Melayu membangunkan tamadun, kehebatan orang Melayu
berlayar dan berdagang, mengenai pelabuhannya terkaya dunia, atau mengenai
bahasanya menjadi Lingua Franca. Kenapa hanya pada penghujung penjajahan
British ke atas Tanah Melayu barulah keluar laungan Melayu Pemalas dari
British?

11. Analoginya mudah. Apakah hari ini anak-anak Tun M yang jadi bilionair kaya raya, cucu Tun M yang hidup di atas dulang emas seperti mana yang dipaparkan di IG dan Twitter mereka, sanggup melakukan kerja buruh membina bangunan dan juga kerja setaraf yang lain? Saya berani kerat jari saya kalau mereka memilih kerja itu. Yalah, dah lahir kaya raya dengan kualiti hidup yang hebat, kenapa mereka harus jatuhkan kualiti hidup itu? Sematkan analogi tersebut pada orang Melayu yang kaya-raya sebelum zaman British. Rasanya mahu tak mereka jatuhkan kualiti hidup mereka bekerja untuk penjajah? Seperti mana cucu cicit Tun M tak mahu bekerja menjadi buruh, begitu jugalah orang Melayu!

12. Wahai Tun Mahathir, berhentilah daripada mendendangkan retorik
penjajah dalam menjatuhkan jati diri bangsa ini. Orang Melayu telah terbukti
sebagai bangsa bukan pemalas melalui ketamadunan yang didirikan oleh mereka
sepanjang zaman. Dan orang Melayu hari ini masih lagi mencipta keagungan di
tanah air ini. Saya tiba-tiba pelik, entah kenapa orang tua disekeliling saya
memanggil Tun dengan panggilan seorang pejuang Melayu, tetapi dari kaca mata
anak muda berusia 26 tahun yang tidak sempat hidup lama di bawah pemerintahan
Tun dulu, melihat Tun hanyalah kelahiran semula penjajah British yang
mengulangi retorik mereka? Di mana Melayu-nya seorang pemimpin yang mengulangi
fitnah orientalis ini?

Tepuk dada tanya selera.


Sebelum Palestin, Bandar Ini Jadi Tumpuan Yahudi

Pada Zaman Pertengahan, populasi Yahudi bertebaran di serata Eropah dan Timur Tengah. Terdapat beberapa tempat yang menjadi tumpuan mereka. Antaranya seperti Jerusalem, Levant dan Poland. Memasuki kurun ke-16, muncul satu bandar yang secara tiba-tiba menjadi bandar utama mereka. Ia menghimpunkan ramai umat Yahudi, sampaikan pada satu ketika ia digelari ‘Jerusalem di Balkan’.

Bandar yang dimaksudkan ini ialah Salonika (kini Thessaloniki). Ia terletak di timur laut Greece, dan merupakan bandar pelabuhan yang bernaung di bawah kekuasaan Daulah Uthmaniyah.

Sebelum kurun ke-16, Salonika tidak banyak berbeza dengan kebanyakan bandar lain. Ia sekadar menempatkan beberapa ratus sahaja orang Yahudi. Ini kerana ketika itu, mereka masih selamat untuk bertebaran di serata Eropah.

Dianggarkan pada kurun ke-14, jumlah umat Yahudi di benua itu mencecah 2.5 juta orang. Satu pertiga daripadanya mendiami selatan Perancis dan Sepanyol. Angka ini bagaimana pun menyusut drastik berikutan Wabak Hitam (1348-1351).

Puncanya, umat Yahudi dipersalahkan atas penularan wabak tersebut. Tuntas, mereka diburu dan dibunuh. Di Strasbourg (Perancis) misalnya, seramai 900 dari 1,884 orang Yahudi dibakar hidup-hidup setelah dikumpulkan dalam sebuah rumah. Di Esslingen (Jerman) pula, mereka sendiri bunuh diri dengan berkurung dalam sinagog yang dibakar.

Ringkas kata, memang teruk Yahudi dibantai pada masa itu. Sampai dikatakan, seluruh umat Yahudi di Cologne (Jerman) hingga Austria habis dibunuh dalam masa setahun. Untuk bayangkan seberapa ramai yang terkesan, cuba anggarkan populasi kaum minoriti dari Johor hingga ke Kedah. Boleh dikatakan seramai itulah mangsanya – kerana jarak antara kedua-dua lokasi itu hampir sama.

Apa pun, peristiwa tersebut belum lagi menjadikan Salonika tersohor. Ini kerana insiden yang menyumbang kepada perkara itu hanya berlaku sekurun kemudian. Iaitu sewaktu pemerintahan Ferdinand dan Isabella.

Selepas menumbangkan bandar-bandar Muslim di Sepanyol, mereka berdua berhasrat mewujudkan keseragaman agama. Yakni menjadikan Kristian sebagai satu-satunya anutan di sana. Justeru, Dekri Alhambra pun dikeluarkan. Dekri ini memaksa umat Yahudi di Sepanyol memilih satu dari dua pilihan; iaitu anut Katolik atau berambus.

Menerusi paksaan sedemikian, seramai dua pertiga daripada mereka menukar agama. Namun, masih ada kira-kira 100,000 yang lain yang enggan. Kesemua mereka ini diusir dari bumi Sepanyol. Sememangnya, ‘diusir’ dan ‘Yahudi’ bukanlah satu kombinasi asing.

Sejak zaman Assyria lagi (722 SM), Yahudi kerap diusir. Begitu juga di Eropah pada Zaman Gelap dan Zaman Pertengahan. Baik di England, Perancis, mahupun Jerman. Cuma sebelum itu, pengusiran hanya bersifat sementara. Yakni, sesudah penguasa feudal merampas segala harta, mereka akan dibenarkan untuk pulang semula.

Tetapi apa yang berlaku di Sepanyol sama sekali berbeza. Mereka memang diusir habis. Mana-mana yang mencari suaka di Portugal pula tidak dapat bertahan lama. Ini kerana Manuel I ingin berbaik-baik dengan Sepanyol, justeru menghalau kesemua pelarian Yahudi yang ada dalam kerajaannya.

Negara-negara Eropah lain memang enggan bermesra dengan Yahudi. Afrika Utara pula ketika itu dilanda kebuluran. Jadi, mahu tidak mahu mereka perlu mencari tempat yang lebih jauh sebagai destinasi.

Kebetulan takdir pun seakan menyebelahi. Pada tahun 1481, Beyazid III (putera al-Fateh) mewarisi takhta Uthmaniyah. Baginda memang terkenal berjiwa besar, justeru mengikuti khabar dari Iberia dengan penuh prihatin.

Baginya, tindakan Ferdinand dan Isabella seumpama menutup periuk nasi sendiri. Ini kerana pada mata baginda umat Yahudi merupakan rakyat paling berharta, berpendidikan, dan berpenghasilan. Justeru baginda menempelaknya dengan berkata, “Kalian gelar Ferdinand sebagai raja yang bijak. Tetapi hakikatnya, dia hanya miskinkan kerajaan sendiri dan mengayakan kerajaan beta.”

Perintah serta-merta dikeluarkan, menggesa pelarian-pelarian Yahudi ini dibawa masuk. Kebanyakan mereka ditempatkan di Salonika. Pelarian Yahudi dari Eropah timur dan tengah juga menuju ke situ, tuntas lahirnya gelaran ‘Jerusalem di Balkan’.

Sepanjang kurun ke-16, komuniti Yahudi membentuk 70% populasi di Salonika. Mereka menyusun sistem pendidikan dan perdagangan tersendiri. Hinggakan, kehadiran mereka menjadi salah satu tunjang utama dalam rantaian perdagangan di Laut Aegean dan Mediterranean Timur.

Kehidupan harmoni yang dijalani juga membentuk budaya campuran yang unik antara Sepanyol, Greek, dan Yahudi. Salonika lantas menjadi pusat kebudayaan, dengan bahasa Ladino (campuran Yahudi-Sepanyol) dituturkan secara bebas. Populasi Yahudi di sana adalah antara teramai di dunia, iaitu lebih 80,000 orang pada kurun ke-20.

Namun, sebagaimana umum ketahui, kurun ke-20 adalah kurun tragedi buat umat Yahudi. Hatta Salonika pun tidak terkecuali. Pada 18 Ogos 1917, berlaku kebakaran yang meranapkan 52,000 buah rumah, 32 buah sinagog, 10 buah perpustakaan, 8 buah sekolah, dan sejumlah bangunan perniagaan – semua ini tidak termasuk pemilikan bukan-Yahudi.

Skala bencana ini memang besar. Tetapi, ia tidak lebih besar berbanding sewaktu Salonika diduduki oleh Jerman semasa Perang Dunia Kedua. Dalam seminggu awal sahaja, seluruh pimpinan Yahudi di Salonika ditangkap. Rumah-rumah dan hospital dirampas. Puluhan ribu barang kebudayaan juga dilarikan.

Pada pertengahan Julai 1942, seramai 9,000 orang lelaki Yahudi berusia antara 18-45 tahun dipaksa mendaftar sebagai buruh. Sekitar 2,000 yang lain dikerah dalam projek ketenteraan. Mereka yang tinggal pula habis diasingkan sambil menunggu detik kematian. Ini kerana setahun kemudian, seramai 45,000 orang Yahudi-Salonika dipindahkan ke Auschwitz untuk dibunuh.

Sejumlah 300 orang dipindahkan ke Sepanyol (negara neutral), sementara yang lain sama ada melarikan diri ke Itali dan Palestin atau ke gunung bagi menyertai pasukan gerila. Pasca-perang, hanya 1,000 orang Yahudi sahaja berbaki di Salonika.

RUJUKAN:

Dillard, George. (2021, 26 January). The World’s Biggest Jewish City Used to Be In Greece. History of Yesteday.

Dinkins, Pariera. (n.d.). Persecution of the Jews during the Great Plagues of the 14th Century. Montana.

Freedman, Dan. (2020, 31 March). Why Were Jews Blamed for the Black Death? Moment Magazine.

Encyclopedia USHMM. (n.d). Salonika.

Naar, Devin E. (2017, 18 August). A Century Ago, Jewish Salonica Burned. Times of Israel.


Aturan Jodoh Ratu Victoria Punca WWI

Jika anda merupakan anggota kerabat diraja pada abad ke-19, anda sebenarnya mempunyai pertalian darah dengan Ratu Victoria. Dan jika anda berstatus cucu baginda, sudah terjamin pasangan merupakan anggota kerabat diraja lain dan perkahwinan diraja yang meriah lagi glamor. Mana tidaknya, Ratu merupakan orang bertanggungjawab mengatur kehidupan cinta cucu-cucunya ini. Namun, tidak semua perkahwinan menjanjikan kesudahan yang bahagia. Malah, ia sebenarnya secara tidak langsung memusnahkan Eropah melalui Perang Dunia Pertama (WWI) dan membentuk Eropah yang kita kenali hari ini.

Ia bukanlah sesuatu yang pelik apabila Ratu Victoria masuk campur soal perkahwinan kerabatnya. Ini berikutan kewujudan Akta Perkahwinan Diraja 1772 yang memberi kuasa kepada baginda untuk menolak mana-mana pasangan yang dianggap tidak sesuai dengan cucu-cucu baginda. Tetapi Ratu tidak berhenti di situ saja, baginda mahu mengatur perkahwinan mereka yang dilihat setaraf dan secocok. Menurut Deborah Cadbury, penulis buku Queen Victoria’s Matchmaking: The Royal Marriages That Shaped Europe, baginda berbuat demikian kerana merasakan boleh mempengaruhi Eropah dan mewujudkan dinasti monarki yang stabil seperti Britain di benua tersebut.

Sesetengah cucu baginda hanya mengikut saja arahan nenda mereka tanpa banyak soal. Cucu lelaki baginda, Albert Victor merupakan orang kedua dalam senarai pewarisan takhta dan tanpa banyak soal menurut permintaan nendanya yang berusaha menjodohkannya dengan mana-mana wanita yang dirasakan sesuai. Pertama, Puteri Alix dari Hesse dan Rhine tetapi baginda menolak sebarang cubaan untuk menjodohkannya dengan Albert Victor. Kedua, anggota kerabat diraja Orleans dari Perancis, Puteri Helene. Hubungan cinta dua insan ini pada mulanya ditentang oleh Victoria kerana Helene merupakan penganut Roman Katolik dan cuba mencadangkan sepupunya, Puteri Margaret dari Prussia sebagai alternatif tetapi ditolak. Selepas kedua-duanya mengisytiharkan cinta mereka di hadapan Ratu, baginda mengalah dan bersedia menerima perkahwinan tersebut. Helene bersedia bertukar ke Gereja Anglican sementara Victor sedia melepaskan hak mewarisi takhta. Bagaimanapun, perkahwinan mereka dibatalkan selepas ayahanda Puteri Helene, Putera Philippe yang juga Count of Paris enggan membenarkan perkahwinan tersebut berlangsung dan tidak mahu anakandanya bertukar mazhab gereja.

Tak lama selepas itu, Victoria menjodohkan Victor dengan Puteri Mary dari Teck yang dianggap sesuai kerana cantik dan berpengetahuan. Puteri Mary bukan orang lain kerana baginda merupakan anak perempuan sepupu Ratu, Puteri Mary Adelaide. Tanpa banyak soal, Victor melamar Mary dan perkahwinan diatur pada 27 Februari 1892. Bagaimanapun, Victor mangkat pada usia 28 tahun akibat penyakit pneumonia. Tatkala semua meratapi pemergian Victor, ia sebenarnya membuka ruang untuk seorang lagi anggota kerabat diraja Britain mengisi ruang hati Mary: George V. Selepas George V menaiki takhta pada tahun 1910, baginda menjadi Permaisuri England yang baru.

Tetapi tak semua orang mahu mengikut apa yang diaturkan Victoria. Salah seorang daripadanya ialah Alix dari Hesse dan Rhine yang kemudian dikenali sebagai Tsarina Alexandra Feodorovna. Semasa baginda ditawarkan menjadi pengantin Victor, Alix sama sekali tidak berminat dengan cadangan Ratu. Ini kerana baginda sedang dilamun cinta dengan Nicholas Romanov, pewaris takhta Rusia. Bagaimanapun, percintaan tersebut ditentang Victoria kerana baginda menganggap orang Rusia terlalu kasar dan korup.

Menurut Cadbury, apa yang dikatakan baginda itu benar tetapi Alix tidak mengendahkannya kerana sudah mabuk asmara. Selepas Nicholas menaiki takhta dan bergelar Tsar Nicholas II, barulah Ratu Victoria menerima permohonan tersebut dengan berat hati. Cinta pasangan diraja ini kuat tetapi ia berakhir dengan tragedi. Semasa pemerintahan Nicholas, Rusia dilanda revolusi dan peperangan sementara sepupunya sendiri yang merupakan Raja England, George V enggan menghulurkan bantuan kepada kerabat diraja Romanov kerana bimbang akan implikasi politik. Akhirnya, Nicholas II, Alexandra dan lima cahaya mata mereka dibunuh oleh tentera Bolshevik pada tahun 1918.

Sekiranya itu tidak memeningkan Ratu, lihat pula kerenah sepupu-sepupu ini selepas menaiki takhta. Cucu sulung baginda, Maharaja Wilhelm II menaiki takhta Maharaja Jerman selepas kemangkatan Maharaja Frederick III. Namun tidak seperti cucu-cucu baginda lain, Wilhelm enggan mendengar kata nendanya sendiri dan ini menimbulkan kegusaran pada bondanya sendiri, Permaisuri Victoria. Apabila Jerman berada di ambang peperangan, Victoria menulis surat kepada bondanya di London kerana bimbang dengan tindakan puteranya itu. Dalam satu surat pada tahun 1897, baginda menulis, “Saya memikirkan masa depan yang menakutkan. Ia membuatkan seseorang gila untuk memikirkan kesusahan yang akan muncul.”

Kesusahan yang dibayangkan Permaisuri Victoria itu semakin hampir jadi kenyataan apabila kebanyakan negara Eropah berpecah dan mula mengikut haluan nasionalis. Dan dengan itu juga, sepupu-sepupu ini menjadi musuh ketat mereka sendiri. Raja George V dan Tsar Nicholas II menentang sekeras-kerasnya polisi Wilhelm II. Sebarang harapan untuk pembentukan hubungan diplomatik dalam bentuk perkahwinan oleh Ratu Victoria akhirnya memakan diri. Dan selepas WWI tercetus, mereka semua tidak mampu berbuat apa-apa. Hubungan kekeluargaan yang terjalin sudah dicampak keluar ke tingkap dan pengkhianatan bukanlah sesuatu yang mengejutkan. WWI menyaksikan 16 juta orang awam dan tentera terbunuh dalam perang tersebut. Bagi cucu-cucu Ratu pula, WWI bukan saja penamat kebahagiaan mereka tetapi juga pemerintahan mereka. Selepas perang berakhir, banyak monarki jatuh dari Jerman hingga Empayar Turki Uthmaniyyah.

Hari ini, monarki British menggunakan sedikit kuasa saja ke atas perkahwinan diraja memandangkan Akta Perkahwinan Diraja 1772 dimansuhkan dan digantikan dengan Akta Pewarisan Takhta 2013. Walaupun monarki masih lagi perlu memberi keizinan kepada perkahwinan diraja seperti perkahwinan Putera Harry dengan pasangannya, Meghan Markle, ia hanya terpakai kepada enam orang teratas dalam senarai pewarisan takhta. Idea pembentukan dinasti diraja melalui perkahwinan dianggap tidak relevan dan hanyalah satu lagi cerita khayalan semata-mata.

SUMBER

Blakemore, Erin. (2018). History.com. How Queen Victoria’s Matchmaking Helped Cause World War I. https://www.history.com/news/queen-victoria-grandchildren-matchmaking-wwi


Hospital Dalam Tamadun Islam

Baru-baru ini saya menonton filem Gabbar Is Back, jadi satu babak tentang penipuan hospital swasta mendorong saya untuk menulis status ini.

Hospital-hospital yang ditubuhkan dalam kerajaan-kerajaan Islam lampau seperti Andalusia, Abbasiyah, Uthmaniyah & lain-lain merupakan hospital yang terbaik dalam sejarah dunia. Selain dari menawarkan perkhidmatan secara percuma kepada semua golongan, ianya menawarkan khidmat ‘kelas pertama’ yang terbaik, hatta kepada orang2 miskin.

Sebagai contoh Hospital Al Mansuri. Sultan Mansur Al Qalawun yang memerintah kerajaan Mamluk di Mesir telah membina sebuah hospital yang besar yang dinamakan Hospital Al Mansuri pada tahun 1284 M.

Hospital ini telah merawat sekitar 8000 orang pesakit sehari. Di hospital ini juga disediakan kemudahan taman bunga, gudang, pasar dan rumah kuarters untuk kakitangan hospital.

Pada dokumen Hospital Al Mansuri ini dinukilkan catatan berikut:-

“Hospital ini hendaklah menjaga dan merawat semua pesakit, lelaki atau perempuan sehingga mereka benar-benar pulih. Bayaran ditanggung oleh hospital sama ada pesakit datang dari dekat atau jauh, penduduk tempatan atau luar, kuat atau lemah, tinggi atau rendah, miskin atau kaya, bekerja atau tidak bekerja, buta atau tidak buta, sihat atau gila dan mempunyai pelajaran atau sebaliknya. Tiada syarat untuk pertimbangan dan pembayaran; semua percuma. Semua perkhidmatan yang diberikan hanya kerana kebesaran Allah SWT, Yang Maha Pemurah.”

Selain dari menyediakan rawatan yang percuma kepada seluruh masyarakat, Hospital Al Mansur juga menyediakan layanan yang sangat baik kepada para pesakit. Terdapat catatan tentang layanan yang diberikan oleh Hospital Al Mansuri kepada para pesakit seperti berikut:-

“Sultan memerintahkan setiap pesakit yang telah sembuh diberikan pakaian baru dan yang telah meninggal dunia pula diberikan kain kapan dan dikebumikan. Sultan juga telah melantik tiga orang doktor, pakar mata, pakar bedah dan pakar tulang merawat pesakit. Tiga orang lelaki dan wanita telah digaji untuk mengiringi pesakit, membersihkan bilik, mencuci pakaian dan mengiringi pesakit ke dalam bilik air.”

Hospital-hospital dalam kerajaan-kerajaan Islam lampau mampu memberikan khidmat percuma kerana sistem wakaf yang aktif & telus. Manakala layanan terbaik pula lahir dari sifat iman.

Di zaman kegemilangan Islam ini, tiada istilah hospital swasta. Namun orang2 miskin dapat rawatan sebaik hospital swasta. Hospital seperti ini nampaknya tidak lagi wujud di zaman kapitalis giat menguasai dunia ini.


Kenapa Aku Suka God Of War Terbaru?

Aku suka sekuel God of War yang terbaru ini.

Selain dapat belajar sikit mitologi Norse, perkembangan watak Kratos (watak utama) semakin signifikan.

Kemunculan anak dia (Loki/Atreus) menjadikan sekuel ini lebih kuat pusat penceritaannya.

Aku rasa dapat kenal watak dan personaliti sebenar Kratos daripada sini sebab 3 sekuel sebelum ini dia tak banyak bercakap dan motif utama dia cuma dendam ke atas para dewa Olympus.

Jadi, sekuel sebelum ini tak nampak perkembangan watak Kratos secara signifikan.

Misi utamanya, Kratos nak buang abu mayat isterinya, Feya di puncak gunung Joteinheim.

Sepanjang perjalanan, dia cuba nak didik anaknya jadi seorang pahlawan. Benda ini sebenarnya aku rasa tema paling menarik.

Aku rasa Kratos memang real anti-hero. Sangat realistik dan kata-katanya bijaksana. Dia juga seorang yang praktikal. Kratos tak memberikan suatu bentuk harapan seperti tradisi hero.

Tapi dia berikan macam mana nak ‘survive’ dan ‘secure’. Aku rasa perwatakan Machiavellian ada dalam diri dia. Tambah lagi, wataknya dah semakin lunak dan ada ‘compassion’. Berbanding sebelum ini yang agak ganas.

Ada satu babak itu dia cakap ke anak dia, ada waktu semua ketua yang bagus dan ramai pengikut akan buat keputusan yang buruk.

Sekuel sebelum ini, Dewi Athena yang banyak dedahkan mitologi Yunani (walaupun tak semuanya tepat), tapi kali ini anaknya yang banyak bercerita tentang mitologi Norse yang dia dapat daripada ibunya.

Anaknya jenis banyak bertanya, jadi Kratos selalu biarkan anaknya sendiri cari jawapan melalui kaedah Sokratik. Kaedah menyoal kembali pertanyaan tersebut sampai dapat jawapan.

Kratos tak memberikan kebebasan sepenuhnya dalam membentuk pemikiran dan prinsip anaknya supaya acuan yang dia berikan dapat menjadikan anaknya dapat menempuh hidup dengan selamat dalam kalangan dewa-dewa.

Kratos kali ini adalah kesan daripada penyesalannya sewaktu hidup di Greece. Dia cuba untuk hidup seperti manusia biasa, bukan dewa. Jadi, anak dia pun tak tahu yang dirinya adalah dewa juga seperti ayahnya.

Tema kedewaan (godhood) Atreus pun aku rasa tema yang menarik kerana mengetengahnya falsafah eksistensial. Terdapat perkembangan yang menarik sewaktu Atreus rasa dirinya manusia dan kemudian dapat tahu yang dirinya seorang dewa.

Walaupun Kratos selalu pesan kepada anaknya bahawa semua dewa adalah jahat, itu tak menjadikan status dewa itu boleh membuatkan anaknya rasa superior dan boleh berbuat sesuka hati. Kuasa yang besar akan memegang tanggungjawab yang besar.

Aku tak main game ini. Aku cuma layan cut-scene cerita dia yang berdurasi 8 jam di You Tube. Dua hari aku layan sejak semalam. Pagi tadi baru habis.

Zamir Mohyedin merupakan penyelidik di i-Made, Institut Sains, UiTM. Mempunyai kepakaran dalam bidang fizik keadaan pepejal dan fizik bahan. Telah mengarang tujuh buah buku yang berkaitan dengan fizik, falsafah dan psikologi. Salah satu buku beliau - Theoretical Mechanics - telah menjadi rujukan di UiTM. Beliau juga telah mengarang beberapa jurnal saintifik.

Comments are closed.


Perjuangan Untuk Menyelamatkan Manuskrip Purba Timbuktu

Terletak di gerbang menuju gurun Sahara di kawasan Mali moden, dengan berada di dalam lingkungan zon subur di Sudan, Timbuktu merupakan salah sebuah bandar Afrika yang namanya sangat berpengaruh dalam sejarah. Ditubuhkan pada kurun ke-5 Masehi, Timbuktu berkembang menjadi sebuah ibu kota pendidikan dan kerohanian serta mencapai masa-masa kemuncaknya pada kurun ke-15 dan ke-16 Masehi.

Sekitar 700 tahun yang lalu, Timbuktu menjadi sebuah hub yang sangat sibuk di mana para pengembara dari Eropah, Afrika sub-Sahara, Mesir dan Maghribi saling bertemu untuk memperdagangkan garam, emas, gading dan juga hamba sahaya. Namun, bukan itu sahaja ‘barangan’ yang menjalani pertukaran tangan di sana.

Timbuktu adalah sebuah tempat di mana idea, falsafah, pemikiran intelek dan kepercayaan agama saling bertemu dalam sebuah percampuran yang dinamik. Salah satu kaedah utama di mana idea-idea tersebut saling bertukar adalah menerusi penjualan buku. Menurut sebuah perincian tentang Timbuktu pada tahun 1526 yang dikarang oleh diplomat bernama Leo Africanus, disebutkan bahawa, “Lebih banyak keuntungan dihasilkan menerusi penjualan buku berbanding cabang perdagangan yang lain.”

Teks-teks purba Timbuktu adalah suatu perkara yang amat mengagumkan – ia dibungkus dengan kulit unta, kambing, atau anak lembu dengan penggunaan dakwat emas, merah dan hitam. Halaman-halamannya pula dipenuhi dengan perkataan-perkataan yang ditulis dalam kaligrafi indah berbahasa Arab dan Afrika, di samping turut mengandungi rekaan-rekaan geometrik yang menarik.

Pada hari ini, terdapat ratusan ribu manuskrip purba yang disimpan di sebuah rumah peribadi. Walaupun dalam banyak keadaan para arkeologis mencemuh pemilikan peribadi ke atas relik-relik purba, akan tetapi bagi kes ini, dengan cara sedemikianlah relik-relik berkenaan dapat terpelihara dan terselamat.

Merentas tahun, banyak manuskrip yang musnah ataupun dicuri oleh kuasa-kuasa yang memerintah Timbuktu, termasuklah Perancis yang mengkolonikan Mali pada tempoh antara tahun 1892 dan 1960, dan juga kumpulan-kumpulan Al-Qaeda yang pada tahun 2013 melancarkan serangan ke atas Timbuktu sekalius mengakibatkan kemusnahan makam-makam di sana. Manuskrip-manuskrip purba yang mereka temui turut hangus dibakar.

Walau bagaimanapun, banyak manuskrip berjaya diselamatkan apabila pemiliknya bertindak menyeludupnya keluar dari Timbuktu dan meletakkannya di tempat yang selamat. Usaha ini diselaraskan oleh Abdel Kader Haidara yang melakukan kerja-kerja menyelamat dengan menggunakan pengangkutan keldai mahupun perahu. Manuskrip-manuskrip ini sememangnya sangat berbaloi untuk diselamatkan – subjek-subjek yang dirangkumi dalam koleksi yang usianya menjangkau dari kurun ke-13 hingga kurun ke-17 adalah al-Qur’an, Sufisme, falsafah, perundangan, matematik, perubatan, astronomi, sains, syair dan banyak lagi. “Setiap buku mengandungi jawapan, dan sekiranya anda menganalisanya maka anda akan (dapat) menemui penyelesaian,” ujar Haidara. “Segala yang wujud pada hari ini telah pun wujud pada masa-masa sebelum ini.”

Manuskrip-manuskrip ini bagaikan sebuah jendela yang membawa kita menelusuri minda para pemikir ulung di zaman lampau. Diperturunkan dari generasi ke generasi dalam keluarga Timbuktu, manuskrip-manuskrip tersebut menawarkan sejarah kesederhanaan Islam, di mana para ilmuwan turut memperbahaskan tentang hak-hak wanita dan bagaimana mereka meraikan penganut Kristian dan Yahudi.

Apa yang dilakukan oleh Haidara ini merupakan sebuah keajaiban. Secara keseluruhan, beliau bertanggungjawab menyelamatkan lebih daripada 300 000 buah manuskrip dan membawanya ke tempat yang selamat di Bamako. Perjalanan yang ditempuh oleh manuskrip-manuskrip ini melibatkan rasuah, keganasan, konflik dan ancaman bahaya sebelum dapat tiba di destinasinya, seringkali bersembunyi di dalam kereta, kereta tolak dan khemah. Tidak luput juga ia pernah disembunyikan di sebalik timbunan sayur-sayuran dan buah-buahan.

Walau bagaimanapun, dengan takdir kejam yang sentiasa berbolak-balik, manuskrip-manuskrip ini menghadapi ancaman baru yang lain – iaitu pereputan. Berpindah daripada cuaca yang panas dan kering ke sebuah lokasi yang lebih sejuk bermaksud ia terdedah kepada keadaan cuaca yang boleh merosakkan fizikal manuskri-manuskrip tersebut. Sekiranya ancaman fizikal daripada situasi ini terus berlanjutan dan jika kulat dan kulapuk tersebar berikutan meningkatnya kadar kelembapan, maka kerosakan yang dialami akan menjadi parah.

Apapun, segalanya belum berakhir; sebuah inisiatif yang dipanggil sebagai Projek Perpustakaan Timbuktu Di Tempat Pengasingan (Timbuktu Libraries in Exile Project) telah melancarkan sebuah usaha untuk menyelamatkan manuskrip-manuskrip ini dan memastikan agar ianya dapat terpelihara sehingga masa-masa akan datang. Projek ini bertujuan untuk menyimpan manuskrip-manuskrip tersebut dalam keadaan kalis-lembab serta lebih tersusun sepanjang keberadaannya di luar Timbuktu.

Sebuah usaha pengumpulan dana peringkat antarabangsa juga diadakan bagi menampung dana yang diperlukan demi menggerakkan usaha pemeliharaan ini, dengan peletakan sasaran sebanyak $100 000.

Walau apa sekalipun kedudukan politik, agama mahupun masa silam anda, kita semua boleh seiya sekata dalam mengatakan bahawa mempelajari daripada sejarah secara kolektif merupakan suatu perkara yang berbaloi untuk diperjuangkan.


Tun Mahathir Kena Tonton Doraemon!

Selain jadi British 2.0 dengan mengulang-ulang naratif penjajah Inggeris yang katanya Melayu malas belaka, Mahathir juga memeluk fahaman penjajah Jepun 2.0. Dalam diri Mahathir, Jepun itu bangsa super dari langit yang patut dicontohi. Tiada bangsa lain yang patut dicontohi selain Jepun.

Malangnya Tun Mahathir tidak mengetahui yang Fujiko F Fujio mencipta Doraemon untuk memberitahu kepada dunia bahawa orang Jepun sama saja macam bangsa lain juga. Mereka pun manusia lemah, ada sisi malas dan jahat, serta paling penting rindukan hidup yang merdeka dan gembira.

Jadi Fujiko mencipta Nobita yang malas dan lemah akademik; Suneo yang kaya, eksyen dan oportunis; Giant yang kaki buli, takut mak dan lemah akademik, tetapi berkeyakinan tinggi (yakin suara sedap); dan Shizuka yang penyayang, tetapi jadi mangsa fesyen, suka kek, suka mandi lama (membazir), dan akademik pula biasa-biasa saja.

Antara Nobita, Suneo, Giant dan Shizuka, tiada satu watak pun yang boleh dijadikan contoh bangsa Jepun yang Mahathir idamkan. Kalau adapun mungkin abah Nobita yang babaknya mesti di meja makan dalam pakaian kerja.

Cakap pasal abah Nobita, Fujiko semacam nak beritahu, punya teruk suami di Jepun bekerja sampai tak sempat makan di ofis. Jadi, bila dah sampai rumah, mandi pun tidak, tukar baju pun tidak, terus aje hadap makanan. Lagipun, cuma meja makanlah yang menyatukan keluarga-keluarga di Jepun. Kalau terlambat sikit, si anak sudah dipaksa ibu untuk belajar dan tidur.

Dan akhirnya Fujiko ciptakan Doraemon sebagai TUHAN untuk Nobita meminta-minta, berkeluh-kesah, marah, menangis dan ketawa bersama. Sebabnya, orang Jepun itu memang bangsa kesepian. Mungkin sebab terlalu sepi (dan bosan) mereka keluar berperang.

Walaupun perangai Nobita itu sangatlah jengkel dan jelik serta kerap menyakitkan hati, TUHAN Doraemon tetap sabar dan penyayang serta tak pernah jemu menghulurkan ‘tongkat’ kepadanya.Artikel disumbangkan oleh Azhan Uthman untuk The Patriots.


Pertempuran Lepanto: Titik Kejatuhan Armada Laut Turki Uthmaniyyah

Pernahkah menonton filem 300: Rise of an Empire
arahan Noam Murro? Filem yang menarik yang menceritakan perang antara dua kuasa
sebelum Masihi iaitu Yunani dan Parsi. Dalam filem ini kita dapat lihat pertempuran
armada antara Thermistokles dari Yunani dan Artemisia dari Parsi yang berakhir
dengan kemenangan di pihak Yunani.

Sebenarnya dalam sejarah Islam juga ada menceritakan
kisah yang mirip begitu malah lebih hebat lagi. Walaupun di akhirnya kemenangan
tidak memihak kepada tentera Islam, tetapi taktikal dan kekuatan pertempuran
lebih gah berbanding apa yang pernah terjadi antara Yunani dan Parsi suatu masa
dahulu.

Diceritakan bahawa perang ini terjadi pada 7 Oktober
1571 M yang ketika itu Empayar Turki Uthmaniyah diperintah oleh Sultan Salim
II, anak kepada Sultan Sulaiman Al Qanuni yang telah mangkat ketika Perang
Szigetvar. Sultan Salim II ini tidak mewarisi sikap kepimpinan ayahandanya
kerana sudah cukup selesa dengan apa yang telah dikecapi. Baginda juga bukan
seorang yang berkeinginan untuk meneruskan kempen penaklukan dan meluaskan
jajahan Turki Uthmaniyah.

Banyak urusan diserahkan kepada wazir agungnya iaitu
Mehmed Sukollu, berbangsa Serbia yang berasal dari Bosnia-Herzegovina untuk
menguruskan perihal ketika dia awal takhta Baginda. Sultan Salim II memang
tidak memiliki kemampuan untuk dilakukan seperti ayahandanya. Untungnya Baginda
dibantu oleh seorang menterinya yang juga seorang mujahid besar dan ahli
politik yang ulung iaitu Muhammad Pasya As Shuqli.

PUNCA PERTEMPURAN

Pada 1570 M, Tentera Uthmaniyah telah berhasil menakluk Nicosia dan jajahan jajahan Venice di Cyprus. Kemudian, tentera Uthmaniyah telah bertindak untuk mengempung Famagusta yang yang terletak di pantai Cyprus. Pope Pius V yang melihat keadaan ini telah bertindak dengan membentuk Perikatan Kristian untuk menghalang kemaraan pasukan Uthmaniyah sehingga ke Rom, Itali yang terletak Rumah Suci terbesar mereka.  Walaupun ketika itu, banyak pertikaian yang dihadapi oleh Pope Pius V dalam menyatukan puak Kristian yang telah terpecah kepada beberapa mazhab. Puak Kristian juga sebenarnya berdendam kepada Turki Uthmaniyah kerana panglima tentera Uthmaniyah ketika itu, Lala Kara Mustafa Pasha tidak menepati janji  untuk membebaskan tawanan selepas menakluk Venice disebabkan tentera Uthmaniyah telah kehilangan 50 00 tentera ketika mengepung Venice.

Pope Pius V telah menulis sebagaimana yang telah
dinukilkan dalam Al Dawlah Al Uthmaniyah oleh Ash Shallabi, “Kesultanan Turki
berkembang pesat disebabkan kelemahan kita”. Dengan usaha ini, Raja Phillip
II  dari Sepanyol dan Kerajaan Venice
telah menandatangani perjanjian bersama Pope Pius V. Mereka juga menyedari
bahawa perpecahan dan konflik dalaman yang tidak diselesaikan akan menjadikan
Tanah Eropah sebagai ‘kubur’ bagi orang Kristian. Pope Pius V telah berjaya
menaikkan semangat beberapa kota di Itali iaitu Genoa, Tuscani dan Savoy untuk
menyertai pakatan suci ini.

Setelah pakatan dibentuk, mereka terus berlayar ke
Naples iaitu jajahan takluk Raja Phillip II dari Sepanyol. Mereka berkumpul di
situ untuk membentuk perancangan dan melantik panglima yang bakal mengetuai
armada pakatan suci ini. Selesai berbincang, mereka semua bersetuju melantik
adik tiri Raja Phillip II, John dari Austria atau dikenali Don Juan de Austria
sebagai panglima armada mereka. Mereka telah bersetuju beberapa perkara dan
diantaranya untuk menakluk kembali wilayah yang telah diambil oleh Turki
Uthmaniyah seperti Tunisia, Algeria dan Tripoli.

Pakatan Suci ini melihat bahawa Armada Uthmaniyah
sebagai ancaman, kepada keselamatan perdagangan maritim Eropah di Laut
Mediteranean dan keselamatan benua Eropah sendiri. Mereka seterusnya berkumpul
di Messina, Sicily pada Julai dan Ogos 1571.

Don Juan telah mara ke Laut Adriatik sehingga di
bahagian sempit di Teluk Corinth (Greek) berdekatan dengan Patras. Kawasan ini
tidak jauh dari Lepanto, kawasan pertembungan yang bakal mencipta sejarah.

Ali Pasha, Panglima Uthmaniyah dibantu oleh Mehmed Suluk dan Uluc Ali telah memimpin bala tentera Uthmaniyah yang jumlahnya lebih besar dari Pakatan Suci Eropah. Mereka berpendapat bahawa mereka harus gunakan kelebihan Teluk Corinth dan tidak bertemputr dengan tentera Kristian.

Namun Ali Pasha tetap tegas untuk berperang dengan puak Kristian kerana berasa yakin akan bilangan kapal pimpinan beliau. Ada sejarawan menceritakan bahawa Ali Pasha telah berkata kepada tenteranya, “Tidak akan kita biarkan kerajaan kita untuk terus diam membisu walaupun kita syahid di pertengahan jalan. Tugas kita ialah tugas dari Tuhan. Perjuangan kita adalah perjuangan nafas panjang”.

Ali Pasha telah mengatur serangan strategi perang
dengan meletakkan kapal dalam satu barisan dari utara ke selatan. Memang
kelihatan sungguh teratur dengan jumlah kapal yang sangat banyak. Bahagian
kanan tentera Islam selari dengan pelabuhan Lepanto dan bahagian sebelah kiri
di tengah lautan. Ali Pasha telah membahagikan tenteranya kepada 3 bahagian
iaitu dua sayap kiri, dua sayap kanan dan bahagian tengah.

Bahagian tengah dipimpin sendiri oleh Ali Pasha. Bahagian
kanan dipimpin oleh Mehmed Suluk dan bahagian kiri oleh Uluc Ali. Di pihak
Kristian pula, Don Juan telah meletakkan kapal setentang dengan kapal perang
Uthmaniyah. Doria diletakkan di sebelah sebelah kanan melawan Uluc Ali. Sayap
kiri dipimpin oleh Barbarigo menentang Mehmed Suluk. Don Juan semestinya mahu
berhadapan dengan Ali Pasha di bahagian tengah. Don Juan juga meletakkan Santa
Cruz sebagai penjaga tentera simpanan.

SEMASA PERTEMPURAN

Pertempuran ini telah dimulakan oleh Tentera Uthmani dengan menggempur dahulu barisan armada tentera Kristian. Terjadi pertembungan yang hebat dan sangat epik seperti dinukilkan Dr Ash Shallabi, “berlaku pertempuran dahsyat di mana kedua dua pihak menampilkan semangat perjuangan dan keberanian yang luar biasa”. Satu persatu kapal baik di pihak Uthmani atau Kristian mula jatuh dan pertarungan pedang mula berbunyi. Teluk Patras hari itu menjadi saksi pertempuran yang epik ini. Barisan tengah yang dipimpin Ali Pasha mula goyah kerana diserang secara berfokus oleh Don Juan yang akhirnya menyebabkan Ali Pasha syahid. Kapal berekatan yang melihat kematian Ali Pasha menjadi lemah walaupun mereka bertahan dalam tempoh dua jam bagi mempertahankan barisan tengah supaya mereka tidak dikepung dan dihancurkan sekaligus.

Di bahagian kanan pihak Kristian lain pula ceritanya. Doria membawa tentera terus ke selatan tanpa terus berhadapan dengan Uluc Ali. Ini menjadikan barisan armada Doria menjadi lemah dan kesempatan ini diambil oleh Uluc Ali untuk melakukan serangan dan menghabisi Doria dan armada tenteranya. Pertarungan antara Doria dan Uluc Ali ini meminggirkan mereka dari barisan tentera mereka yang lain. Walaupon pertarungan di bahagian ini telah memihak kepada Uthmani, tetapi barisan Janissari terus melawan hingga akhir. Sehingga dikatakan bahawa peluru meriam dan senapang mereka telah habis dan mereka telah menggunakan buah oren dan lemon untuk menghadapi tentera Kristian.

Dr Ash Shallabi berkata,”seramai 30 000 tentera
Islam terkorban. Ada yang berkata 20 000 orang. Mereka kehilangan 200 buah
kapal perang dimana 93 telah ditenggelamkan dan bakinya ditawan musuh kemudian
diagih agihkan kepada tentera Kristian. Seramai 10 000 tentera Islam ditawan”.

Antara 3 orang panglima Islam, hanya Uluc Ali yang selamat pulang. Beliau telah berjaya membawa dan menawan beberapa kapal musuh dan kapal yang yang membawa pope. Dr Ash-Shallabi katakan lagi, “Beliau membawa kapal kapal pulang ke Istanbul dan disambut seperti orang mencapai kemenangan walaupun kepahitan akibat pertempuran masih terasa”. Selepas itu, Sultan Salim II telah melantik Uluc Ali sebagai Ketua Panglima Laut Turki Uthmaniyah menggantikan Ali Pasha.

KESAN PERTEMPURAN

Pertembungan ini telah memberi kesan yang mendalam
pada pasukan Uthmani kerana mereka tidak pernah kalah di lautan semenjak kurun
ke 15 lagi. Kekalahan ini menjadikan Turki Uthmaniyah bukan lagi kuasa yang
tidak boleh dikalahkan di lautan dan menyeimbangkan kuasa di lautan
Mediteranean. Itali dan Sepanyol tidak lagi gerun pada Turki Uthmaniyah
walaupun pada 1572 M, Turki Uthamniyah bangkit kembali dan berhasil mednapat
beberapa wilayah menjelang 1574 M.

Don Juan dianggap sebagai hero dan disanjung tinggi
oleh masyarakat Eropah atas jasanya menumbangkan armada Turki Uthmaniyah.
Semenjak kekalahan itu, Empayar Uthmaniyah tidak lagi meluaskan penguasaan
mereka di laut. Dr. Ash Shallibi menyatakan,”kekalahan ini merupakan satu titik
penghujung era kegemilangan kuasa laut empayar Uthmani.” Begitulah sunnatullah.
Tiada yang kekal di puncak dan setiap satu yang berlaku pasti ada sebabnya.
Kepimpinan yang hilang semangat jihad akan menjatuhkan Islam melebihi musuh
yang cuba menyerang setiap masa.

RUJUKAN:

1. Dr Hasan Ibrahim Hassan, (1986), Sejarah
Islam-Siri Keenam, Yayasan Islam Terengganu

2. Paul K. Davis (1999). 100 Decisive Battles: From
Ancient Times to the Present. Oxford U.P. m/s. 170.

3. Aidil Adha Sulaiman, (2015), Dari Andalusia ke
Amerika, Karangkraf Sdn. Bhd.


Kajian Menunjukkan Minum Kopi Akan Terukkan Anxiety

Antara minuman yang digemari penulis semasa bekerja ialah kopi. Bila keadaan memerlukan seperti bekerja lewat malam, maka kopi diambil sebagai cara membantu penulis bersengkang mata semasa menulis. Tetapi bila sudah terlebih minum, usah terkejut jika ia membuatkan anxiety anda bertambah berlipat kali ganda.

Fakta ini sudah lama diketahui oleh pakar-pakar perubatan. Bagi pakar psikologi Dr Susan Bowling, bahan perangsang semulajadi yang terkandung dalam biji kopi boleh mencetuskan anxiety dengan mempercepatkan proses dalam badan. Antara perkara yang mula dikesan selepas minum kopi ialah jantung berdegup laju, badan terasa panas dan kadar pernafasan bertambah.

Semua ini boleh meniru pelbagai tanda anxiety yang dialami oleh penghidapnya. Bagi Dr Bowling, agak sukar bagi minda membezakan sama ada itu anxiety sebenar atau sebaliknya. Selain itu, antara tanda lain anxiety yang dicetuskan oleh kafein ialah sakit kepala, berpeluh dan insomnia.

Tambah Bowling lagi, pengambilan kopi sebanyak 200 mg sahaja sudah cukup untuk membuatkan penghidap anxiety tak senang duduk. Malah, ia juga dikelaskan sebagai penyakit se.ra.ngan panik yang dicetuskan oleh kafein. Begitupun, tidak semua akan terkesan dengan kopi kerana faktor genetik membezakan seseorang dengan seseorang yang lain. Sesetengah orang mampu menerimanya dan ada pula yang tak senang duduk walaupun hanya mengambil secawan kopi.

Bagi penghidap anxiety, jika mereka mahu mengelak kafein dalam diet pemakanan mereka, mereka bukan saja perlu mengelak kopi. Malah, mereka perlu mengelak makanan lain seperti coklat, minuman bergas dan makanan ringan yang mengandungi unsur berkenaan. Hanya dengan cara ini sahaja, ia membantu mengawal tahap anxiety penghidapnya.

Bagi peminat kopi pula, kisah sebegini bukannya bertujuan untuk menakutkan anda daripada terus menikmati minuman kegemaran anda. Kopi sudah terbukti menambah prestasi kognitif dan fizikal pengambilnya. Cuma, ia lebih elok diambil secara sederhana bagi membolehkan pengamalnya mendapat manfaat pengambilannya seperti mengurangkan risiko penyakit kardiovaskular dan diabetis jenis-2.

Glosari

Kardiovaskular – istilah berkaitan dengan jantung dan saluran darah.

Kafein – alkaloid yang terdapat dalam teh, kopi atau koko. Bertindak sebagai perangsang dan ejen yang meningkatkan pembuangan kadar air kencing.

Bersengkang mata – menahan diri/berjaga daripada tidur.

RUJUKAN:

Levi, Anthea. (2018). Why Drinking Coffee Might Be Fueling Your Anxiety. Majalah Health.


Kisah Abe Mithali Dari Jepun

Shinzō Abe berjaya mempertahankan majoriti 2/3 kerusi Liberal Democratic Party (LDP) di Dewan Perwakilan (House of Representative) Jepun. Ini bermakna Abe diberi mandat 4 tahun lagi untuk menerajui kerajaan Jepun.

Jika tiada aral lintang, Abe bakal menjadi PM Jepun yang paling lama berkuasa (2012-2021) dengan memerintah selama 3,192 hari, mengatasi tempoh pemerintahan Eisaku Satō (1964-1972) iaitu 2,798 hari dan Shigeru Yoshida (1946-47; 1948-1954) yang memerintah selama 2,616 hari.

Tindakan Abe membubar parlimen dan memanggil pilihanraya kali ini sebenarnya bersifat “gamble”. Sejak Julai 2017, kedudukan Abe dalam bahaya. Beliau dipersalahkan atas kekalahan LDP dalam pilihanraya tempatan Tokyo di tangan Yuriko Koike. Kadar “approval rating” terhadap Abe menjunam ke 29%. Sejarah 2007 bakal berulang, di mana Abe yang pertama kali menjawat PM masa itu terpaksa meletak jawatan akibat kekalahan LDP dalam pilihanraya dewan House of Councillors yang menyebabkan “approval rating” Abe menjunam ke 29%.

Abe yang berumur 52 tahun ketika itu merupakan PM termuda dalam sejarah Jepun. Abe ketika itu terlalu muda dan mentah. Abe tak mampu bertahan dengan desakan dalaman parti dan beliau memilih untuk melepaskan jawatan kepada Yasuo Fukuda dan Tarō Asō yang telah lama mengambil peluang ke atas kegagalan Abe.

Seperti yang dikatakan oleh Machiavelli, kejayaan politik bergantung pada “fortuna” (fortune / chance) dan “virtù” (skill). 6 tahun selepas Abe membawa diri jauh daripada teras kuasa LDP, LDP berada dalam keadaan lemah. Politik Jepun dalam tenat, dalam masa 6 tahun tiada seorang PM pun mampu kekal lebih daripada setahun. Abe mengubah imejnya yang lemah lembut dan kembali sebagai “strongman” yang boleh “make Japan great again” melalui “Abenomics”. Akhirnya beliau diberi peluang kedua sebagai PM pada Disember 2012.

Dan untuk kali ini, Abe juga berjaya “seize the moment” dan “turn disadvantage into advantage” dengan mencabar balik Yuriko. Kini Abe berjaya mencatat rekod kemenangan, maka senyaplah semua musuh-musuh Abe dalam LDP. Tiada lagi alasan untuk menggulingkan presiden.

Sebenarnya Abe nak jadi PM lama-lama bukan sebab gila kuasa. Abe adalah seorang anak mithali, beliau menjadi PM sebenarnya adalah untuk menunaikan hasrat ayahnya, Shintaro Abe.

Shintaro Abe merupakan salah seorang ahli LDP yang terkemuka semasa 1980-an, namun Shintaro tak berjaya menjadi PM kerana ditewaskan oleh rakan seperjuangannya, Noboru Takeshita dalam pemilihan presiden LDP tahun 1987. Ketika itu, Shinzō Abe merupakan pembantu kepada ayahnya. Beliau menangis kuat setelah mengetahui keputusan tersebut dan menganggap Takeshita telah mengkhianati ayahnya.

Hari ini, salah seorang pencabar Abe ialah Nukaga Fukushiro, anak murid kepada Takeshita. Jadi secara simboliknya, Abe sedang membalas dendam bagi pihak ayahnya. Abe umpama daimyō (warlord) di zaman Sengoku yang berusaha mempertahankan hak dan kehormatan keluarganya.

Selain itu, Abe juga merupakan seorang cucu mithali. Abe dijangka akan memanfaatkan 4 tahun yang akan datang untuk terus mendesak agenda pemindaan Perlembagaan Jepun yang melarang Jepun untuk memiliki tentera sendiri. Abe ingin menunaikan hasrat atuknya, Nobusuke Kishi (岸信介) yang ingin melihat Jepun kembali menjadi sebuah negara yang mampu mempertahankan diri.

Perlembagaan Jepun tahun 1947 yang diperkenalkan selepas kekalahan Jepun dalam Perang Dunia Kedua (WW2) menyatakan dalam Perkara 9 bahawa “the Japanese people forever renounce war as a sovereign right of the nation” (日本国民は「国権の発動たる戦争・・・永久にこれを放棄する」). Justeru itu Jepun tidak memiliki tentera atau “gun” (軍), yang ada hanya Self-Defense Forces (SDF) atau “Jieitai” (自衛隊).

Tujuan Perkara 9 diperkenalkan adalah agar Amerika memikul tanggungjawab pertahanan Jepun, sementara itu Jepun hanya perlu berfokus kepada soal pembangunan untuk memajukan ekonomi Jepun yang hancur akibat perang. Dasar ini di disokong oleh PM ketika itu, Shigeru Yoshida dan dikenali sebagai Doktrin Yoshida.

Kishi mencabar Doktrin Yoshida. Semasa Kishi menjadi PM (1957-1960), Kishi menandatangani perjanjian Treaty of Mutual Cooperation and Security atau “Anpo” (安保) dengan Amerika Syarikat. Disebabkan perjanjian pakatan ketenteraan merupakan satu “mutual defense commitment”, jadi pemeteraian perjanjian ini sebenarnya adalah langkah pertama agar Jepun kembali memiliki tentera (rearm). Dasar Kishi ini sangat kontroversial dan Kishi meletak jawatan akibat bantahan orang ramai terhadap Anpo.

Ideologi Kishi diwarisi oleh ahli LDP yang melihat diri sebagai “Kishi-ha” (岸派), seperti Takeo Fukuda, Shintaro Abe (menantu Kishi), Junichiro Koizumi dan Shinzō Abe sendiri. Koizumi mengguna anti-terrorism sebagai alasan untuk menghantar SDF ke Iraq dan Afghanistan, di luar lingkungan kawasan wilayah Jepun. Abe pula mengguna ancaman China sebagai alasan. Tahun 2007, hanya 67% rakyat Jepun saja yang berpandangan negatif terhadap China; pada tahun 2013, peratus tersebut meningkat kepada 93%.

Dan tentunya China sangsi dengan niat Abe. China mendakwa bahawa Abe cuba menghidupkan kembali militarisme Jepun semasa zaman WW2, dengan mengungkit fakta bahawa atuk kepada Abe iaitu Kishi adalah seorang “class A war criminal”.

Dengan majoriti 2/3 yang ada, Abe mampu mencapai cita-citanya. Cuma, Abe bakal menghadapi tentangan daripada sebahagian besar rakyat yang mempertahankan Perkara 9. Adakah “fortuna” akan menyebelahi Abe kali ini agar beliau tidak mengulangi nasib Kishi? Dan apakah “virtù” yang Abe ada untuk mengubah persepsi rakyat?

Dalam 4 tahun yang akan datang, Abe bakal menjadi “game changer” di Asia Timur.

gambar kiri: Abe menziarahi kubur Kishi.
gambar kanan: Kishi menandatangani Anpo, disaksikan oleh Presiden Amerika, Dwight Eisenhower.


Inca: Empayar Pejalan Kaki Terbesar Di Dunia

Empayar Inca (atau juga dieja sebagai Inka) merupakan sebuah empayar di Amerika Selatan yang wujud pada kurun ke-15 hingga kurun ke-16 Masehi. Empayar Inca adalah tamadun pra-Sepanyol yang paling besar di Amerika Selatan dan memerintah kawasan di sepanjang pantai Pasifik benua itu.

Pada zaman kemuncaknya, wilayah penguasaan Empayar Inca terbentang luas dari Ecuador di utara hingga ke tengah Chile di selatan. Lebih daripada itu, empayar ini memerintah populasi seramai 12 juta orang, yang terdiri daripada lebih 100 kumpulan etnik berbeza.

Mengekalkan kohesi atau kesatuan sesebuah empayar bukanlah satu tugas mudah. Hal ini menuntut sejumlah inovasi dan kemajuan dilakukan. Antaranya seperti pembangunan sistem jalan yang maju, teknik-teknik pertanian yang efisien, dan sebuah bahasa dan agama yang berpusat.

Pembangunan-pembangunan ini tidak hanya menjamin kesatuan Empayar Inca, akan tetapi turut menyumbang kepada kekayaan dan kegemilangannya.Walaupun memiliki kekuasaan yang dikagumi sejarah dunia, Empayar Inca tetap tumbang di tangan sepasukan conquistador Sepanyol yang dipimpin oleh Francisco Pizarro.

Setelah menaklvk Empayar Inca, para conquistador ini menj4rah kekayaannya dan membiarkan tamadun Inca rvntuh. Apapun, sejumlah legasi Empayar Inca masih kekal berdiri sehingga kini sekaligus memberikan kita gambaran tentang kegemilangannya yang sudah pun hilang.

EMPAT WILAYAH EMPAYAR INCA

Empayar Inca dikenali dalam kalangan masyarakatnya sebagai Tawantinsuyu, yang bermaksud ‘Empat Wilayah’ dalam bahasa Quechua, bahasa rasmi empayar.

Ibu kota empayar ini pula, iaitu Cusco, terletak secara harfiah di tengah-tengah empayar, di mana lokasinya betul-betul berada di kedudukan di mana keempat-empat wilayah empayar ini bertemu.

Pada asalnya, perkataan ‘Inca’ adalah gelaran bagi maharaja. Permaknaan ini dikekalkan dalam Bahasa Inggeris sehingga ke hari ini. Apapun, istilah ‘Inca’ lebih lazim digunakan pada hari ini untuk merujuk kepada masyarakat dan tamadun itu sendiri.

Inca mempunyai dua tradisi lisan berkenaan penubuhan tamadun mereka. Menurut salah satu tradisi tersebut, dewa agung dalam pantheon Inca, iaitu Viracocha mengutus empat orang anak lelakinya dan empat orang anak perempuannya untuk menubuhkan sebuah kampung.

Salah satu pasangan ini, iaitu Manco Capac dan Mama Oclia, mempunyai seorang anak lelaki bernama Sinchi Rocha. Anak inilah yang bertanggungjawab membawa mereka ke lembah Cusco (terletak di wilayah tenggara Peru moden).

Lantas, sebuah petempatan pun ditubuhkan di sana dan Manco Capac menjadi pemerintahnya yang pertama. Dalam versi lain, Maco Capac dan Mama Oclio diperintahkan oleh Inti si dewa matahari untuk memunculkan diri dari dasar Tasik Titicaca dan menubuhkan kota Cusco.

Dengan memanfaatkan gua-gua bawah tanah yang ada, pasangan ini berjaya membawa diri ke Cusco dan menjadi leluhur kepada dinasti diraja empayar tersebut.

Dalam pada itu, ilmuwan moden meyakini bahawa Inca muncul buat kali pertama sebagai sebuah kabilah kecil di lembah Cusco sekitar kurun ke-12. Kemudian, Inca menubuhkan sebuah negara-kota yang kecil di sana.

Namun, ia masih dianggap tidak signifikan pada waktu itu. Mereka mula memperluaskan wilayah pada kurun ke-14, ketika zaman pemerintahan Mayta Capac, maharaja keempat.

Di bawah kepimpinan Mayta Capac, Inca meny3rang kampung-kampung jiran dan malah, berkemungkinan turut menuntut ufti daripada mereka. Pun begitu, pengaruh Inca pada waktu itu masih belum melangkaui lembah Cusco. Hanya pada era pemerintahan maharaja seterusnya, iaitu Capac Yupanqui, barulah hal tersebut berjaya dicapai.

Apapun, wilayah yang dikuasai oleh Inca pada masa itu belum lagi dianggap sebagai sebuah empayar. Perluasan wilayah Inca hanya meraih momentum pada kurun ke-15. Di bawah pemerintahan maharaja kelapan, Viracocha, Ayamarca menjadi kumpulan etnik pertama yang ditvndukkan oleh Inca.

Viracocha juga meraih kekuasaan ke atas Lembah Urubamba menerusi jalan ket3nteraan. Selain itu, Viracocha turut memulakan sebuah polisi penaklvkan kekal dengan meletakkan t3ntera-t3ntera pengawal di setiap petempatan yang telah ditaklvki.

Walau bagaimanapun, pemerintah yang bertanggungjawab mengubah status Inca sebagai sebuah negara-Kota menjadi sebuah empayar adalah pemerintah seterusnya, iaitu Pachacuti.

PERKEMBANGAN EMPAYAR INCA

Nama ‘Pachacuti’ mungkin boleh diterjemahkan sebagai ‘orang yang membina semula dunia’ atau ‘si penggegar bumi’, yang mana nama ini sememangnya sesuai bagi individu yang mengubah status Inca dari sebuah kabilah kecil menjadi sebuah empayar.

Tahun 1438 adalah tarikh penting dalam pengkajian sejarah Empayar Inca memandangkan tahun tersebut adalah tahun terawal yang dikaitkan secara pasti dengan sejarah diraja tamadun berkenaan.

Pada tahun inilah Pachacuti ditabalkan sebagai pemerintah Inca. Menurut satu versi penceritaan, Pachacuti meramp4s kuasa daripada saudaranya, Urco. Versi lain pula mengisahkan bahawa Urco sudah pun dilantik sebagai putera mahkota.

Semasa s3rangan yang dilancarkan oleh puak Chanka ke atas Cusco, maharaja dan putera mahkota melarikan diri demi menyelamatkan nyawa.

Tindakan yang sebaliknya pula ditunjukkan oleh Pachacuti yang kekal berada di barisan dan menyusun pertahanan kota. Puak Chanka berjaya dikalahkan dengan terus dalam pert3mpuran yang berlangsung.

Menerusi kejayaan tersebut, Pachacuti memenangi sokongan masyarakat dan dilantik bagi menggantikan Urco sebagai putera mahkota.

Sebagai maharaja, Pachacuti bertanggungjawab meluaskan wilayah penguasaan Inca jauh ke selatan, menuju Lembangan Titicaca. Di utara pula, pengaruh Inca dilebarkan hingga ke Quito (ibu kota Ecuador moden).

Dalam penaklvkan yang berlangsung ini, banyak puak yang berkuasa seperti Chanka dan Quechea ditundukkan. Demi menjamin kestabilan politik empayarnya, Pachacuti melaksanakan suatu polisi penempatan-semula secara p4ksa ke atas puak-puak yang telah ditaklvki.

Dengan kaedah mengagihkan pelbagai kumpulan etnik ke serata wilayah di seluruh empayar, Pachacuti berjaya menghindarkan mereka dari menyusun pember0ntakan.

Selain itu, Pachacuti turut melayani puak-puak yang ditaklvki itu dengan mesra. Pemimpin-pemimpin puak lazimnya dibenarkan untuk mengekalkan kedudukan mereka. Malahan, kebudayaan puak-puak tersebut tidak dihapuskan, sebaliknya diasimilasikan.

Pachacuti bukan hanya seorang penaklvk agung (yang meraihkannya gelaran ‘Napoleon di Andes’) tetapi juga seorang pentadbir yang cekap. Konsep ‘Tawantinsuyu’ lahir pada era pemerintahan Pachacuti, di mana beliau membahagikan empayar kepada empat buah wilayah – Chinchasuyu (di barat laut), Antisuyu (timur laut), Contisuyu (barat daya), dan Collasuyu (tenggara). Setiap satu wilayah ini ditadbir oleh seorang gabenor.

Gabenor-gabenor ini bertanggungjawab menyelia penetapan cukai buruh yang menjadi asas kepada ekonomi empayar. Cukai ini boleh dibayar sama ada menerusi khidmat ket3nteraan, penglibatan dalam projek-projek pembinaan awam, ataupun dengan bertani.

Pachacuti m4ngkat pada tahun 1471 dan kedudukannya itu digantikan oleh putera beliau yang bernama Tupac. Sama seperti ayahandanya, Tupac adalah seorang pemimpin yang cekap dan beliau melanjutkan polisi perluasan kuasa ayahandanya.

Hakikatnya, kebolehan Tupac dari sudut ket3nteraan sudah pun terbukti semasa hayat ayahandanya lagi, iaitu ketikamana beliau menyertai kempen-kempen ket3nteraan yang dilancarkan oleh Pachacuti.

Kejayaan militarinya yang paling signifikan adalah penaklvkan Chimor (atau juga dieja sebagai Chimu), yang merupakan satu-satunya ancaman serius terhadap pemerintahan total Inca di pesisiran Peru.

Tambahan lagi, Tupac turut melebarkan sempadan selatan empayarnya hingga ke Chile moden. Malangnya, kem4ngkatan Tupac pada tahun 1493 disusuli oleh suatu era huru-hara singkat di mana putera-puteranya saling berebutkan takhta, dengan Huayna Capac tampil sebagai pemenang.

Walaupun tidak semegah para pendahulunya, Huayna Capac tetap berjaya memperluaskan lagi wilayah Empayar Inca.

Penaklvkan-penaklvkan yang dilakukan oleh beliau berupaya melebarkan sempadan utara empayar hingga ke Sungai Ancasmayo, yang pada hari ini berfungsi sebagai sempadan antara Ecuador dan Colombia.

SEPANYOL DAN EMPAYAR INCA

Menjelang 1520an, t3ntera-t3ntera Sepanyol sudah pun menjejakkan kaki di benua Amerika dan memberikan pukulan yang pertama kepada Empayar Inca, walaupun tidaklah secara langsung.

Tatkala pihak Sepanyol ini tiba di Dunia Baru, mereka turut membawa bersama penyakit-penyakit yang sebelum ini belum pernah meny3rang masyarakat asli di sana. Antaranya seperti cacar, campak dan tifus. Penyakit-penyakit asing ini menular dengan begitu pantas dalam kalangan orang asli sehingga ia berubah menjadi suatu epidemik (wabak).

Penyakit-penyakit ini juga tersebar hingga ke tamadun Inca, dengan kemungkinan dibawa oleh sebuah puak yang tinggal jauh di timur dan berhubungan dengan t3ntera-t3ntera Sepanyol.

Wabak ini meragut ramai masyarakat Inca, termasuklah Huayna Capac dan penggantinya. Kedua-duanya itu m4ngkat sekitar tahun 1525. Keadaan ini mendorong kepada berlakunya satu lagi perang pewarisan takhta. Namun kali ini, ia berpanjangan selama beberapa tahun.

P3rang Saudara Inca (juga dikenali sebagai P3rang Dua Beradik) ini berakhir pada tahun 1532, apabila Huascar ditewaskan oleh saudaranya, Atahualpa. Atahualpa lantas ditabalkan sebagai maharaja baru.

Namun, kegirangannya itu tidak berpanjangan. Pada bulan November tahun sama, ketika Atahualpa sedang meraikan kemenangannya ke atas Huascar di Cajamarca, conquistador-conquistador Sepanyol yang dipimpin oleh Francisco Pizarro tiba.

Atahualpa bersetuju untuk mengadakan pertemuan dengan pihak Sepanyol, namun beliau dis3rang hendap di dataran bandar Cajamarca lalu ditangkap. Dengan maharaja mereka dijadikan sebagai tawanan, tiada siapa berani untuk mengapa-apakan t3ntera-t3ntera Sepanyol.

Tambahan lagi, p3rang saudara yang berpanjangan telah melemahkan pasukan t3ntera Inca. Inca sendiri tidak bersatu, di mana satu pihak menyokong Atahualpa sementara pihak yang lain menumpahkan kesetiaan kepada Huascar.

Perpecahan ini terbukti ketika berita penangkapan Atahualpa sampai ke pengetahuan Huascar (beliau sendiri adalah tawanan kepada Atahualpa) dan para pengikutnya, mereka menyambutnya dengan sorak gembira.

Namun, mereka gagal menyedari bahawa t3ntera-t3ntera Sepanyol bukanlah sekadar mvsuh Atahualpa seorang, akan tetapi seluruh Empayar Inca.

Apapun, Atahualpa yang dibenarkan oleh pihak Sepanyol untuk memerintah empayarnya daripada penjara tawanan bertindak mengeluarkan perintah agar Huascar dijatuhi hukuman m4ti.

Huascar dibunuh lantaran Atahualpa khuatir yang pertemuan di antara seterunya itu dan Sepanyol berpotensi mendatangkan susulan yang buruk buat dirinya. Kemudian, Atahualpa sendiri dibvnuh oleh pihak Sepanyol pada 26 Julai 1533 atas dakwaan khianat.

Pihak Sepanyol sempat mendengar khabar-khabar angin kononnya para panglima Atahualpa mengetuai sepasukan t3ntera dari Quito untuk membebaskan maharaja mereka.

Pun begitu, khabar angin tersebut terbukti palsu. Berikutan kem4ngkatan Atahualpa, pihak Sepanyol melanjutkan kemaraan ke Cusco dan dengan mudah menaklvk ibu kota Empayar Inca itu.

Namun, kem4ngkatan Atahualpa dan ketumbangan Cusco bukanlah penamat bagi Empayar Inca. Pihak Sepanyol menyedari bahawa bilangan mereka sangat kecil, justeru mereka cuba memenangi hati penduduk tempatan dengan menaikkan maharaja baru, Tupac Huallpa yang merupakan salah seorang putera Huayna Capac.

Tatkala beliau m4ngkat akibat penyakit cacar tidak lama selepas pertabalannya, Manco Capac yang juga merupakan salah seorang putera Huayna Capac pula ditabalkan sebagai maharaja.

Tidak dinafikan bahawa pihak Sepanyol bertujuan mahu menggunakan ketiga-tiga orang maharaja tersebut sebagai boneka. Lantaran itu, mereka kurang menghormati autoriti Manco Capac dan maharaja itu dianiaya dengan begitu teruk, terutama oleh saudara-saudara Francsico Pizarro, iaitu Juan dan Gonzalo.

Sebagai susulan, maharaja yang tidak lagi mampu bertahan dengan keadaan itu bertindak melarikan diri dari tawanan pada tahun 1535 dan kemudian melancarkan penentangan.

Walaupun seruan Manco Capac berjaya menghimpunkan bala t3ntera seramai tidak kurang 100 000 orang, mereka tetap gagal menguasai semula Cusco dan mengusir Sepanyol. Manco Capac berundur ke Vilcabamba dan daripada sana, beliau dan para penggantinya terus-menerus memberikan penentangan terhadap Sepanyol sehingga tahun 1572.

LEGASI EMPAYAR INCA

Walaupun para conquistador Sepanyol menj4rah Empayar Inca, mereka tidak berupaya menghapvskan pencapaian empayar itu sepenuhnya. Pada hari ini, legasi mereka ditemukan semula oleh para ilmuwan.

Salah sebuah kegemilangan yang pernah dicapai oleh Empayar Inca adalah pembinaan sistem jalan (juga dikenali sebagai Chapac Nan, bermaksud ‘Jalan Diraja’) yang diperakui sebagai Tapak Warisan Dunia UNESCO pada tahun 2014.

Sistem jalan tersebut merupakan yang paling maju dan luas di Amerika Selatan pada era pra-Sepanyol. Sistem jalan ini meliputi jarak keluasan sehingga 18 641 batu (30 000 km) dan merentasi pelbagai permukaan bumi, daripada puncak Andes (beraltitud 19 700 kaki atau 6000m) hingga ke pesisiran pantai dan dari hutan belantara hingga ke gurun.

Hal ini merupakan satu cabaran yang tersendiri buat para jurutera dan jurubina yang membangunkan sistem jalan Inca.

Sistem jalan ini mengambil masa berkurun lamanya untuk disiapkan. Pada hari ini, ia terbentang di Argentina, Bolivia, Chile, Colombia, Ecuador dan Peru.

Rangkaian jalan yang maju ini membolehkan Inca mengawal empayarnya yang luas, memandangkan ia memudahkan aktiviti komunikasi, perdagangan dan pertahanan wilayah-wilayah di seluruh empayar.

Banyak lagi tinggalan lain yang membuktikan kegemilangan tamadun Inca, di mana sebilangannya lebih dikenali berbanding yang lain. Misalnya, Machu Picchu diperakui sebagai tapak Inca yang paling masyhur.

Sama seperti sistem jalan mereka, Machu Picchu diiktiraf sebagai Tapak Warisan Dunia UNESCO. Dalam pada itu, satu lagi pencapaian tamadun Inca adalah tahap kemahiran doktor-doktor mereka dalam bidang pembedahan tengkorak.

Menurut satu laporan tahun 2018, kemahiran mereka terbukti jauh lebih tinggi berbanding doktor-doktor yang hidup pada zaman P3rang Saudara Amerika.

Kajian ke atas tengkorak orang-orang Inca dan masyarakat Peru pra-Sepanyol yang lain, dilakukan oleh David Kushner (University of Miami), John Verano (Tulane University) dan Anne Titelbaum (University of Arizona).

Hasil kajian mendapati bahawa kadar ketepatan telahan (suatu proses pembedahan untuk menebuk lubang pada tengkorak atas tujuan perubatan) adalah setinggi 80% pada zaman Inca.

Sebagai perbandingan, kadar ketepatan telahan doktor-doktor di zaman P3rang Saudara Amerika hanya mencapai 50%.

Antara pencapaian lain tamadun Inca yang kurang dikenali adalah pengembanan sistem tulisan. Untuk tempoh yang cukup panjang, kebanyakan ilmuwan meyakini bahawa Empayar Inca berfungsi tanpa sistem tulisan. Hal ini dianggap sebagai satu misteri, lantaran tulisan diperkirakan sebagai salah satu aspek asas bagi sesebuah tamadun.

Walaupun Inca tidak diketahui meninggalkan sebarang rekod bertulis, mereka ada meninggalkan tali-tali pintal berwarna-warni yang dikenali sebagai khipu. Ilmuwan sememangnya mengetahui bahawa tali-tali ini digunakan untuk merekod angka.

Mereka juga menyedari bahawa khipu mungkin turut digunakan untuk merekodkan mitos, lagu dan kisah-kisah legenda, walaupun mereka sendiri masih belum berupaya memecahkan kod tersebut.

Kebelakangan ini, suatu kejayaan berjaya dicapai dalam usaha mentafsir kod sistem perekodan ini dan diharapkan agar dengan demikian, hikayat-hikayat yang terkandung di dalam khipu dapat ditafsirkan dengan segera.

Sebagai kesimpulan, Empayar Inca tidak diragukan lagi merupakan salah sebuah tamadun teragung di dunia. Walaupun pengakhirannya di tangan para conquistador Sepanyol diperkirakan cukup tr4gik, legasi Inca masih hidup sehingga ke hari ini.

Kajian-kajian ilmiah ke atas tamadun Inca dan empayar mereka berupaya memberikan kita pengetahuan yang mendalam tentang tamadun tersebut, dan diharapkan keadaan ini akan terus berlanjutan di masa hadapan.

TERJEMAHAN
Wu Mingren. (9 November 2019). The Inca Empire: What Made it so Powerful? Ancient Origins. https://www.ancient-origins.net/ancient-places-americas/inca-empire-0012840


Indonesia Ialah Bom Jangka Covid-19 Asean

Semasa negara-negara ASEAN bertungkus-lumus mengesan dan mengekang penularan Covid-19 pada Januari dan Februari 2020, Indonesia pula dilihat masih bersikap acuh tak acuh dan tidak merasa risau dengan wabak ini di sebalik kemarahan China dan Jepun selepas rakyat mereka yang pulang dari negara itu didapati positif Covid-19.

Kini dengan 2,092 kes positif dan 191 kes kem4tian, ramai pakar menjangkakan b0m jangka Covid-19 bukan saja bakal meletus di Amerika Syarikat dan India tetapi juga di Indonesia. Tambah memilukan, daripada 191 kes, 12 kes kem4tian membabitkan 12 petugas kesihatan termasuk dua doktor berumur awal 30-an.

Bagi Novita Purwanti, seorang jururawat sebuah hospital di Bandung, fakta tersebut amat diketahui dia dan rakan-rakannya. Mereka mengumpul duit untuk membeli baju hujan dan dua gogal perubatan untuk dikongsi.

Baju hujan yang digunakan akan disembur dengan cecair pembvnvh kuman agar boleh digunakan semula sementara menanti ketibaan PPE yang dihantar oleh Kementerian Kesihatan Indonesia. Novita turut mengakui tidak mempunyai kemampuan membeli topeng N95 kerana terlalu mahal dan sukar didapati.

Tetapi angka kem4tian ini turut mengundang tanda tanya skala sebenar penularan Covid-19 di Indonesia. Pusat Model Matematik untuk Penyakit Berjangkit yang berpangkalan di London melaporkan 2% daripada populasi Indonesia dijangkiti wabak berkenaan yang dilaporkan.

Ini menjadikan jumlah sebenar kes jangkitan ialah 89,000 kes. Tetapi disebabkan Jakarta tidak mempunyai keupayaan untuk menguji ramai orang untuk ujian Covid-19, kita tidak akan tahu berapa sebenarnya kes Covid-19 di Indonesia.

Dan perkara ini sudah menimbulkan amarah tidak bertepi rakyat terhadap Jakarta. Ini kerana Jumlah kematian akibat virus itu menjadi polemik apabila Gabernor Jakarta Anies Baswedan, dalam satu sidang video bersama Naib Presiden Indonesia Ma’ruf Amin pada 2 April lepas, menyatakan “berpuluh-puluh kematian, melebihi 40 kematian setiap hari”, berlaku di Jakarta sepanjang Mac lepas.

Berdasarkan perangkaan kem4tian yang dikeluarkan Gabenor Jakarta, sebanyak 283 kem4tian berlaku dari tempoh 6 Mac hingga 29 Mac. Dan semua jenazah itu dikebumikan mengikut prosedur pengkebumian pesakit COVID-19 melibatkan jenazah yang disyaki atau yang meninggal sebelum disahkan positif virus itu.

Gabenor Jawa Barat Ridwan Kamil turut mempertikaikan laporan kematian dan jumlah kes positif yang diumumkan pemerintah pusat ketika ini, yang didakwanya kes berkenaan sebenarnya jauh lebih tinggi. Provinsi Jakarta dan Jawa Barat, kini mencatatkan jumlah kematian tertinggi yang diumumkan pemerintah pusat, dengan jumlah kes sebanyak 90 dan 28 kes.

Saiz dan keluasan Indonesia sebagai sebuah negara kepulauan meletakkan Jakarta dalam kedudukan mencabar untuk menangani Covid-19. Indonesia terdiri daripada 17,000 pulau dan dalam situasi normal sekalipun, status penjagaan kesihatannya tidak seberapa terutama di kawasan terpencil.

Jumlah saringan di Indonesia berjumlah 9,712, tapi kes jangkitan dah cecah 2,092 orang dengan 191 orang mati. Untuk rekod, negara kita dah buat saringan dalam 49,570 orang, dan dengan jumlah terkumpul dalam 3,483 orang dan 57 kematian. Cuba bayangkan kalau 50 ribu saringan dibuat macam kita, berapa sebenarnya jumlah jangkitan di Indonesia? Berdasarkan sebuah laporan oleh State Intelligence Agency (BIN), mereka jangkakan pada Julai ini, kes di Indonesia akan mencanak lebih 106, 000 orang.

Dari segi bilangan katil hospital pula, Jakarta hanya mempunyai 1.2 katil per seribu penduduk. Jumlah ini amat sedikit berbanding Malaysia (1.9 per seribu), Singapura (2.4 per seribu), China (4.2 per seribu) dan Korea Selatan (11.5 per seribu).

Manakala dari segi bilangan doktor per seribu populasi, Indonesia hanya mempunyai 0.4 per seribu. Ini meletakkan Jakarta jauh ketinggalan di belakang Malaysia (1.5 per seribu), China (1.8 per seribu), Singapura (2.3 per seribu) dan Korea Selatan (2.4 per seribu).

Tambah memburukkan keadaan, Indonesia seolah-olah cuba mewujudkan senario ‘aku tolak realiti dan gantikan realiti aku sendiri’ berkenaan Covid-19. Apa saja kebimbangan berkenaan wabak itu dilihat dipandang sepi dan kehidupan berjalan seperti biasa.

Malah menurut Menteri Kesihatan Indonesia Terawan Agus Putranto pada ketika itu, tiada kes di Indonesia disebabkan warganya banyak berdoa. Manakala pegawai-pegawainya pula berpandangan ia disebabkan oleh iklim sub-tropika negara itu.

Sekali bila sudah terkena, barulah nak mengubah pendirian tetapi nasi sudah jadi bubur. Presiden Joko Widodo atau Jokowi akhirnya mengaku pada bulan lepas kerajaan menapis semua maklumat penyebaran Covid-19 bertujuan untuk mengelak situasi panik dalam masyarakat.

Ketika ini, Jakarta melaksanakan Perintah Kawalan Pergerakan (PKP) dengan beberapa wilayahnya sudah melaksanakan perintah berkurung. Indonesia turut menggesa rakyatnya melakukan penjarakan sosial tetapi bercakap lebih mudah dari melaksanakannya.

Ini kerana ramai penduduk tinggal bersesak-sesak dan berdekatan antara satu sama lain di kawasan kejiranan dan kampung yang padat. Nak harap mereka kerja di rumah? Jangan harap kerana pengangkutan awam masih penuh dengan mereka yang tidak boleh bekerja dari rumah.

Bagi wilayah-wilayah terpencil seperti Papua, mereka tahu situasi unit kesihatan mereka sangat lemah. Jadi solusi terbaik mereka ialah menutup pintu sempadan mereka.

Silwanus Sumule, ketua pasukan petugas khas Covid-19 Papua mengakui wilayah itu tidak bersedia mendepani Covid-19. Ketika ini, 70% katil hospital sudah diisi dan jika berlaku situasi penularan wabak, amat sukar bagi mereka merawat pesakit Covid-19.

Daripada 202 unit pengasingan yang disediakan di Papua, hanya dua unit sahaja yang memenuhi standard WHO. Dan kini, kebanyakan pakar berpandangan pakar-pakar kesihatan yang berkhidmat di barisan hadapan perlu diberi lebih banyak perlindungan dalam mendepani Covid-19.

Zubairi Djoerban, ketua pasukan petugas khas Covid-19 dari Persatuan Doktor Indonesia berkata, “Jika kita tidak melindungi mereka, ramai akan m4ti!” Di hospital awam dan swasta Jakarta, bukan satu rahsia ramai mengeluh tiada akses kepada PPE dan terpaksa mengubahsuai baju hujan sebagai PPE sementara.

Tambah Zubairi, “Wujud kemungkinan besar Indonesia akan berhadapan prospek 9.5% pesakit Covid-19 ialah para doktor dan jururawat seperti di Itali. Tetapi jika kadar persediaan yang dibuat lebih buruk dari Itali, kadar tersebut boleh bertambah.”

Salah seorang daripada mereka ialah Allahyarhamah Ninuk, seorang jururawat berusia 37 tahun yang meninggal dunia pada 12 Mac lepas selepas disyaki dijangkiti Covid-19. Menurut suaminya Arul, Allahyarhamah Ninuk tidak memakai PPE semasa bekerja di sebuah hospital di Jakarta Pusat.

Tetapi dia masih ingat kata-kata arwah isterinya itu, “Saya hidup untuk menjaga orang yang saya sayang dan mati dalam keadaan melakukannya.”

Ketika ini, Covid-19 hanya tertumpu di bandar-bandar besar sahaja. Tetapi menjelang Ramadan dan Aidilfitri, ramai yang akan balik kampung ke wilayah-wilayah di luar Jawa untuk bersua dengan sanak-saudara.

Jika Jakarta enggan menghalang perjalanan ini berlaku, maka bersedialah menerima gelombang Covid-19 jauh lebih buruk seperti yang berlaku ke atas Itali. Tetapi itulah yang dilakukan oleh Menteri Hal Ehwal Maritim Pelaburan Indonesia merangkap pemangku Menteri Pengangkutan, Luhut Binsar Pahatjaitan pada 3 April lepas.

Keputusan membenarkan warga Indonesia terutama Jakarta pulang ke kampung sempena Aidilfitri atas alasan ekonomi dan faktor iklim tropika yang dilihat boleh membunuh kuman Covid-19.

Bagi yang membaca berita ini, ia mengingatkan kepada beberapa artikel The Patriots bagaimana Covid-19 boleh tersebar ke seluruh negara gara-gara penduduknya enggan patuh duduk diam di rumah dan mahu lari dari situasi wabak.

Apa yang dibuat oleh Jakarta sebenarnya mengulangi kesilapan yang dibuat Itali semasa mereka melaksanakan PKP di empat wilayah utama Itali semasa gelombang awal Covid-19. Justeru, tidak hairanlah mengapa ramai berpandangan b0m jangka Covid-19 seterusnya ialah Indonesia.

RUJUKAN:

Adzkia, Aghnia dan Woro Yuniar, Resty. (2020). Coronavirus: Indonesia grapples with fear of a hidden virus surge. BBC News. https://www.bbc.com/news/world-asia-52124193

Astro Awani. (2020). Indonesia benarkan ‘mudik’ sempena Aidilfitri atas faktor ekonomi. http://www.astroawani.com/berita-dunia/indonesia-benarkan-mudik-sempena-aidilfitri-atas-faktor-ekonomi-236557

BERNAMA. (2020). Kematian COVID-19 di Indonesia kini 191 kes, ramai pihak mula persoal kesahihan jumlah. Astro Awani. http://www.astroawani.com/berita-dunia/kematian-covid-19-di-indonesia-kini-191-kes-ramai-pihak-mula-persoal-kesahihan-jumlah-236817


Siapakah Jurchen dalam Kingdom: Ashin of the North?

Suku Jurchen memang wujud dan mempunyai impak besar terhadap Korea pada zaman Joseon (1392-1897).

Jurchen juga membina dinasti terakhir China bernama Qing (1644-1911).

Jurchen adalah suku dari rumpun “Tungusic” di utara China dan Korea. Berbeza dengan orang Mongol yang nomadik, mereka adalah bangsa pemburu dan penangkap ikan.

Ada banyak persamaan antara Jurchen dan Korea (pemanah, pemburu, pengamal Shaman), cuma Korea bukan Tungusic.

Orang China panggil Jurchen sebagai “Nuzhen” (女眞), bila diterjemahkan ke dalam Bahasa Korea jadi “Yeojin” (여진). Yeoja punya yeo, jinsim punya jin.

Jurchen pernah mendirikan Jin (金, bermaksud “emas” dalam Bahasa Cina) pada tahun 1115-1234 sebelum ditakluk oleh Mongolia.

Selepas Mongolia dikalahkan China pada 1368, Jurchen bernaung di bawah China (Dinasti Ming).

Di Korea, Yi Seong-gye mendirikan Dinasti Joseon pada 1392.

Pada tahun 1616, seorang bernama Nurhaci telah menyatukan semua suku-suku Jurchen, mendirikan kerajaan Hou Jin atau Jin Akhir.

Anak Nurhaci iaitu Hong Taiji menukar nama bangsa Jurchen kepada “Manchu”, dan menamakan negaranya sebagai Qing dan bercita-cita menakluk China.

Sebelum menakluk China, Manchu menyerang Joseon disebabkan Joseon adalah “negara adik” China.

Dalam serangan tahun 1636-1637, Raja Injo dari Joseon terpaksa surrender, melutut dan menyembah Hong Taiji. Peristiwa itu dianggap satu penghinaan besar (ada dalam “The Fortress”).

Peluang bagi Manchu menakluk China datang pada 1644, apabila Kerajaan Ming di Beijing digulingkan oleh Li Zicheng. Li menamakan dinastinya Shun, tapi dia kemudian merebut awek dengan Jeneral Wu Sangui, menyebakan Wu mengkhianati Li dan membawa masuk tentera Manchu.

Salah satu akibat pemerintahan Manchu di China ialah perubahan penampilan orang Cina (Han). Sebelum itu, lelaki Cina bersanggul, tapi Manchu memaksa Cina ikut diorang membotakkan kepala depan dan menyimpan tocang.

Rambut tocang tu wajib zaman Qing (1644-1911). Wong Fei Hung, Fong Sai Yuk dalam filem tu semua orang Qing, sebab tu bertocang.

Kalau lelaki zaman Justice Pao, Three Kingdoms ikat sanggul, bukan tocang.

Potong tocang pada zaman Qing kira tanda derhaka. Boleh dihukum mati.

Joseon walaupun terpaksa tunduk kepada Manchu, tapi secara dalaman, Joseon benci Manchu yang dianggap sebagai “barbarian” tak bertamadun. Joseon masih kekalkan tradisi budaya Cina era Ming, dan cuba merdeka daripada Manchu.

Joseon berjaya bebas daripada Manchu selepas Jepun mengalahkan China dalam Perang 1894-1895. Joseon isytiharkan kemerdekaan, bernaung bawah Jepun, mendirikan Empayar Korea.

Tapi keluar mulut buaya, masuk mulut harimau. Pada tahun 1910, Jepun menjajah Korea.

Manakala Maharaja Jurchen/Manchu terakhir, Puyi turun takhta pada 1912, pada umur 6 tahun. China menjadi sebuah republik.

Siapakah Jurchen/Manchu hari ini?

Masih ada sekitar 10 juta orang Manchu di China. Kebanyakan Jurchen/Manchu telah berasimilasi jadi Cina, tukar nama Manchu kepada nama berbunyi Cina akibat sentimen anti-Manchu pada zaman Republik. Antaranya Lang Lang, pemain piano terkenal.

Pecahan suku Jurchen bernama “Pajeowi” dan “Seongjeo Yain” dalam cerita Ashin adalah fiksyen. Namun ia selari dengan pembahagian Jurchen pada zaman Ming kepada suku Jianzhou, Haixi dan “Yeren”.

Yeren berketurunan Jurchen tapi tidak tunduk kepada Nurhaci dari Jianzhou. Yeren (野人) kalau diterjemah ke dalam Bahasa Korea akan jadi Ya-in (야인).

Cerita Kingdom bermula 3 tahun selepas Perang Imjin (1598), lebih kurang pada tahun 1601. Nurhaci pula bangkit pada tahun 1616. Jadi berdasarkan timeline ini, kemungkinan Season 3 Kingdom akan ada unsur Jurchen. Dan Ashin of the North adalah preview bagi musim seterusnya.


Tema di Sebalik The Hunchback of Notre Dame

Disclaimer: Artikel ini mengandungi spoiler.

Pasti ramai di kalangan pembaca yang pernah menonton filem animasi keluaran Disney yang berjudul The Hunchback of Notre Dame. Oleh kerana filem animasi tersebut mula ditayangkan pada tahun 1996, kebanyakan daripada kita sekurang-kurangnya pernah menonton, terutamanya semasa kita masih kecil.

Seperti filem-filem animasi keluaran Disney yang lain, kita dapat mengenal pasti persamaan yang terkandung di dalam setiap filem, iaitu hampir kesemuanya bergenre musikal beserta pengakhiran cerita yang gembira (happy endings). Begitu juga dengan filem animasi The Hunchback of Notre Dame ini. Namun begitu, pasti ramai di antara kita yang tidak mengetahui bahawa kisah ‘sebenar’ The Hunchback of Notre Dame ini mempunyai pengakhiran yang sangat tragis.

The Hunchback of Notre Dame merupakan karya seorang novelis terkenal Perancis, iaitu Victor Hugo. Di antara karya beliau yang dikenali termasuklah novel Les Misérables, yang telah diadaptasi menjadi sebuah filem musikal pada tahun 2012 sekali gus menerima pencalonan dalam anugerah perfileman berprestij antarabangsa. Novel The Hunchback of Notre Dame merupakan karya beliau yang diterbitkan pada tahun 1831.

Novel The Hunchback of Notre Dame ini telah diadaptasi kepada beberapa bentuk filem, musikal, televisyen mahupun teater, di mana setiap adaptasi menawarkan jalan cerita yang agak berbeza antara satu sama lain. Begitu juga dengan adaptasi yang dilakukan oleh Disney menerusi filem animasi tersebut, di mana jalan cerita The Hunchback of Notre Dame telah digubal serasi dengan target penonton mereka, iaitu kanak-kanak. Mahupun begitu, The Hunchback of Notre Dame versi Disney ini merupakan filem paling ‘matang’ yang pernah ditayangkan berbanding filem-filem keluaran Disney yang lain.

The Hunchback of Notre Dame, di mana tajuk asalnya berjudul Notre-Dame de Paris berkisar tentang kehidupan di bandar Paris pada tahun 1482, di bawah pemerintahan Raja Louis XI. Di antara watak-watak penting di dalam kisah ini termasuklah Quasimodo, Claude Frollo, Esmeralda, Phoebus dan lain-lain. Tajuk asal Notre-Dame de Paris diubah menjadi The Hunchback of Notre Dame apabila diterjemah ke dalam Bahasa Inggeris, di mana tajuknya dirasakan lebih menarik perhatian pembaca untuk membaca.

Oleh yang demikian, menerusi novel karya Victor Hugo ini, kisah Notre-Dame de Paris tidak fokus pada kisah Quasimodo semata-mata tetapi memberi peluang yang sama rata terhadap pendewasaan watak (character development) bagi semua karakter yang diperkenalkan. Lain pula ceritanya dengan filem animasi yang diadaptasi oleh Disney yang lebih memperlihatkan Quasimodo sebagai seorang ‘hero’ yang juga merupakan watak utama selari dengan tajuk kisah yang diberi nama The Hunchback of Notre Dame.

Secara ringkasnya, animasi The Hunchback of Notre Dame mengisarkan tentang kisah perjuangan cinta di antara Esmeralda dan Phoebus, cinta terhalang bagi Claude Frollo dan cinta tidak kesampaian bagi Quasimodo. Watak Esmeralda merupakan seorang perempuan Gipsi dan orang Gipsi diburu kerana dipercayai menggunakan sihir. Oleh itu, apabila Esmeralda dilihat menggunakan silap mata untuk melepaskan diri daripada ditangkap, Claude Frollo telah mengarahkan penangkapan dan pembunuhan Esmeralda di tali gantung. Malangnya, Claude Frollo sendiri telah jatuh cinta dengan Esmeralda namun cintanya terhalang kerana statusnya sebagai Menteri Keadilan (Minister of Justice) bagi Kota Paris dan status Esmeralda sebagai perempuan Gipsi, yang juga dianggap penjenayah.

Menerusi novel pula, The Hunchback of Notre Dame mengisarkan dengan lebih terperinci sejarah hidup:

Selain itu, watak-watak lainyang tidak diwujudkan di dalam animasi:

Secara ringkas, jalan cerita asal yang tertulis di dalam novel mengisarkan kisah cinta tragis yang tidak berbalas di antara semua watak di dalam kisah tersebut. Watak Claude Frollo sebagai paderi menyebabkan cintanya terhadap Esmeralda terhalang. Watak Esmeralda mencintai Phoebus, namun watak Phoebus merupakan seorang lelaki kacak yang hanya ingin mempermainkan perasaan wanita. Watak Quasimodo mencintai Esmeralda namun Esmeralda hanya berbaik hati dengannya atas dasar kasihan. Esmeralda akhirnya dijatuhkan hukuman gantung, bukan sepenuhnya atas tuduhan dirinya sebagai seorang Gipsi, namun atas tuduhan cubaan membunuh Phoebus di mana penjenayah sebenar merupakan Claude Frollo. Kisah ini juga berakhir dengan tragis, jauh berbeza dengan plot pengakhiran animasi filem.

Mari kita lihat lebih lanjut tema-tema utama yang boleh dikenal pasti menerusi novel dan juga filem animasi The Hunchback of Notre Dame ini.

Tema cinta dan kasih sayang merupakan tema utama di dalam kisah ini. Novel The Hunchback of Notre Dame ini juga merupakan novel bergenre ‘romance & gothic’. Oleh itu, tema cinta tidak dapat lari daripada menjadi fokus utama.

Menerusi filem animasi, kisah cinta di antara Esmeralda dan Phoebus dapat dilihat dengan jelas, di mana pengakhiran cerita juga memihak kepada mereka berdua. Menerusi novel pula, kisah cinta tragis yang tidak kesampaian dipaparkan oleh semua watak yang terlibat, di mana gadis kegilaan ramai, iaitu Esmeralda hanya tergilakan seorang lelaki gatal yang tidak layak untuknya, iaitu Phoebus.

Menerusi kisah cinta yang tertulis di dalam novel ini, menjadi bukti bahawa kata-kata ‘Kita seringkali mencintai orang yang tidak mencintai kita’ dan ‘Cinta itu buta’ mengandungi kebenaran yang tersendiri.

Selain itu, menerusi novel The Hunchback of Notre Dame, watak Claude Frollo diperkenalkan sebagai karakter yang lebih berperi-kemanusiaan berbanding wataknya di dalam filem animasi. Claude Frollo mempunyai seorang adik lelaki yang sangat disayanginya, iaitu Jehan Frollo de Moulin. Setelah kematian kedua ibu bapa mereka semasa Jehan masih lagi seorang bayi, Claude Frollo merupakan orang yang bukan sahaja menjadi abang, malah menjadi ‘ibu’ kepada adik lelakinya tersebut. Apa sahaja yang dimahukan oleh Jehan akan dituruti oleh Frollo sehinggalah Jehan membesar menjadi seorang pemuda yang besar kepala dan gemar berfoya-foya.

“He threw himself, therefore, into the love for his little Jehan with the passion of a character already profound, ardent, concentrated; that poor frail creature, pretty, fair- haired, rosy, and curly,–that orphan with another orphan for his only support, touched him to the bottom of his heart; and grave thinker as he was, he set to meditating upon Jehan with an infinite compassion. He kept watch and ward over him as over something very fragile, and very worthy of care. He was more than a brother to the child; he became a mother to him.”

Apabila seorang bayi yang kelihatan cacat dan hodoh ditinggalkan di hadapan pintu gereja Notre Dame, ketika mana orang sekeliling mengecamnya kerana rupanya yang menyerupai mahkluk menakutkan, Claude Frollo juga merupakan satu-satu nya orang yang kasihan dan sanggup mengambil bayi tersebut, memberikan nya nama Quasimodo dan menjaganya sehingga lah dia dewasa dan menjadi pembunyi loceng Notre-Dame.

“When he removed the child from the sack, he found it greatly deformed, in very sooth. The poor little wretch had a wart on his left eye, his head placed directly on his shoulders, his spinal column was crooked, his breast bone prominent, and his legs bowed; but he appeared to be lively; and although it was impossible to say in what language he lisped, his cry indicated considerable force and health. Claude’s compassion increased at the sight of this ugliness; and he made a vow in his heart to rear the child for the love of his brother, in order that, whatever might be the future faults of the little Jehan, he should have beside him that charity done for his sake.”

Namun begitu, perasaan cinta dan kasih sayang yang ditonjolkan oleh Frollo tehadap adiknya berubah apabila dia jatuh cinta dengan Esmeralda. Sebagai seorang paderi yang disegani ramai, sudah tentu cinta nya terhadap gadis berumur 15 tahun akan menjadi isu apatah lagi gadis tersebut berasal dari kalangan orang Gipsi dan dipercayai menggunakan sihir. Disebabkan perasaan cemburu dan cinta gilanya yang tidak dapat dikawal, Frollo akhirnya telah menikam jejaka idaman Esmeralda, iaitu Phoebus, dan melarikan diri. Esmeralda yang tidak menyedarkan diri, dituduh cuba membunuh Phoebus dan dijatuhkan hukuman mati di tali gantung.

Selain kasih sayang seorang abang terhadap adiknya, kasih sayang seorang ibu juga dipaparkan menerusi novel The Hunchback of Notre Dame. Watak ibu kandung kepada Esmeralda yang tidak wujud dalam filem animasi, merupakan salah satu watak penting dalam memperkenalkan Esmeralda dalam kisah ini. Esmeralda yang disangka seorang Gipsi, hakikatnya merupakan seorang yang berdarah Perancis kerana ibu kandungnya, Paquette la Chantefleurie merupakan orang Perancis. Namun begitu, ketika Esmeralda masih lagi bayi, dia telah diculik dan seterusnya dibesarkan oleh orang Gipsi. Kehilangan satu-satunya anak perempuan menyebabkan Paquette hampir gila dan membenci semua orang Gipsi. Paquette akhirnya memutuskan dirinya menjadi seorang ‘*Gudule’ dan menghabiskan sisa hidupnya bersama satu-satunya kenangan manis dan pahit yang ditinggalkan oleh anak perempuannya, iaitu sebelah pasang kasut, di mana sebelah pasang lagi dimiliki dan disimpan rapi oleh Esmeralda. Menghampiri pengakhiran cerita, kasut tersebut digunakan oleh Esmeralda untuk mencari ibu kandungnya.

*Gudule berasala daripada perkataan Gothic, iaitu Gudula yang bermaksud Tuhan. Menjadi Gudule bermaksud memperhambakan diri semata-mata untuk berdoa kepada Tuhan. Dan doa Paquette kepada Tuhan adalah untuk mengembalikan anak perempuannya ke pangkuannya.

“But when the child is lost, these thousand images of joy, of charms, of tenderness, which throng around the little shoe, become so many horrible things. The pretty broidered shoe is no longer anything but an instrument of torture which eternally crushes the heart of the mother. It is always the same fibre which vibrates, the tenderest and most sensitive; but instead of an angel caressing it, it is a demon who is wrenching at it.”

Antara kekuatan novel The Hunchback of Notre Dame ini ialah kebolehan penulis, iaitu Victor Hugo dalam menggambarkan secara terperinci senibina bertemakan Gothic yang wujud di kota Paris pada zaman dahulu. Kedudukan bangunan dan gereja yang dipenuhi ukiran unik yang tersendiri dapat sedikit sebanyak dilihat menerusi filem animasi.

Di sebalik penerangan yang terperinci dan menyeluruh, juga dipaparkan satu bab yang membawa minda pembaca berfikir dan menghadam mesej dan gambaran penting yang cuba disampaikan penulis tentang fungsi senibina pada zaman dahulu, iaitu menerusi bab yang diberi judul ‘This Will Kill That’.

“Our lady readers will pardon us if we pause for a moment to seek what could have been the thought concealed beneath those enigmatic words of the archdeacon: “This will kill that. The book will kill the edifice.”

Dalam bab ini, Frollo telah mengucapkan kata-kata “This will kill that”, sambil menuding dari arah buku ke arah gereja. Menerusi pengucapan ini, pembaca diberikan maksud menerusi dua analisa yang berbeza. Analisa yang pertama lebih cenderung ke arah fikiran keagamaan dan spiritual, manakala analisa kedua lebih bersifat artistik.

Jika kata-kata yang diucapkan oleh Claude Frollo dilihat dari sudut pandangannya sebagai seorang paderi Kristian, ‘This will kill that’ bermakna percetakan bakal menghapuskan institusi gereja. Percetakan mampu mengangkat kuasa revolusi di samping menyebarkan ajaran yang berpandukan sains dan alkimia. Ajaran-ajaran yang tidak berbentuk keagamaan pada zaman itu, merupakan suatu isu dan kesalahan yang besar dan sensitif terhadap institusi gereja yang dianggap paling mulia.

“The invention of printing is the greatest event in history. It is the mother of revolution. It is the mode of expression of humanity which is totally renewed; it is human thought stripping off one form and donning another; it is the complete and definitive change of skin of that symbolical serpent which since the days of Adam has represented intelligence.”

Analisa kedua adalah lebih artistik. Senibina, pada era penguasaan Kristian, adalah ibarat buku, buku yang diperbuat daripada batu. Sebelum percetakan wujud, bangunan dianggap sebagai seni, yang mampu menjadi simbol kepada agama mahupun sejarah dengan ukiran-ukiran dan sebagainya. Oleh itu, ‘this will kill that’ boleh juga diinterpretasi sebagai ‘percetakan akan menghapuskan senibina”.

“In its printed form, thought is more imperishable than ever; it is volatile, irresistible, indestructible. It is mingled with the air. In the days of architecture it made a mountain of itself, and took powerful possession of a century and a place. Now it converts itself into a flock of birds, scatters itself to the four winds, and occupies all points of air and space at once.”

Bab ini membuktikan betapa pentingnya kuasa percetakan pada zaman dahulu apatah lagi pada zaman kini, di mana percetakan dari segala segi baik surat khabar mahupun buku menjadi elemen penting dalam menyebarkan propaganda dan ilmu kepada orang ramai.

Idea dalam bentuk percetakan atau buku diibaratkan seperti sekumpulan burung manakala senibina diibaratkan seperti pergunungan. Apabila banjir melanda, gunung akan ditenggelami air, tetapi burung bebas terbang ke seluruh pelosok dunia.

Di samping tema cinta dan senibina, tema kuasa juga dapat dilihat menerusi filem animasi mahupun novel The Hunchback of Notre Dame. Menerusi filem animasi, Claude Frollo memainkan watak Menteri Keadilan yang menyalahgunakan kuasanya, di mana dia telah mengarahkan askar-askar untuk menyerang dan membunuh sesiapa sahaja yang menyembunyikan Esmeralda, termasuklah mereka yang tidak bersalah.

Menerusi novel pula, Claude Frollo telah menggunakan kuasanya sebagai seorang paderi yang berpengaruh untuk menyelamatkan Esmeralda daripada hukuman gantung, dengan syarat Esmeralda harus menerima cintanya. Namun, Esmeralda telah menolak kerana dia sememangnya tidak bersalah bahkan Claude Frollo merupakan penjenayah sebenar dalam cubaan membunuh Phoebus.

Di samping itu, penyalahguanaan kuasa juga terlihat pada watak Raja Louis XI yang merupakan pemerintah bersifat monarki Perancis pada zaman tersebut. Raja Louis XI digambarkan sebagai seorang pemerintah yang telah tua namun masih juga tamakkan harta dan kekayaan. Baginda membelanjakan harta milik rakyat demi kepentingan sendiri sekali gus tidak prihatin terhadap kesusahan dan kemiskinan rakyat jelata. Baginda juga dikelilingi oleh menteri-menteri yang bijak mengeksploitasikan diri baginda demi kepentingan masing-masing. Dengan kuasa yang ada di tangan seorang pemerintah, Raja Louis XI telah menghukum gantung ramai rakyat jelatanya yang tidak bersalah.

“In truth! ‘Tis a paltry king in his ways with men of letters, and one who commits very barbarous cruelties. He is a sponge, to soak money raised from the people. His saving is like the spleen which swelleth with the leanness of all the other members. Hence complaints against the hardness of the times become murmurs against the prince. Under this gentle and pious sire, the gallows crack with the hung, the blocks rot with blood, the prisons burst like over full bellies. This king hath one hand which grasps, and one which hangs.”

Menerusi filem animasi mahupun novel, kita dipaparkan dengan kuasa tempat perlindungan (sanctuary). Sewaktu zaman dahulu kala sehinggalah pemerintahan Raja Louis XII, hampir setiap kota di Perancis mempunyai tempat perlindungan yang tersendiri. Tempat-tempat ini terdiri daripada istana Raja-raja, tempat tinggal putera-putera Raja dan juga gereja. Penjenayah ataupun pesalah yang berlindung di dalam tempat-tempat perlindungan ini tidak boleh ditangkap dan dijatuhkan hukuman. Namun, sebaik sahaja kaki mereka melangkah keluar dari tempat perlindungan tersebut, mereka akan terus ditangkap dan menjalani hukuman. Hal ini kerana, pihak berkuasa akan mengawal di luar pintu sehinggalah penjenayah/pesalah ini keluar. Oleh itu, walaupun tempat-tempat perlindungan (sanctuary) ini berfungsi sebagai kawasan selamat, hakikatnya ia juga merupakan sebuah sangkar penjara bagi penjenayah/pesalah yang meringkuk di dalamnya tanpa kebebasan untuk ke mana-mana.

“His foot once within the asylum, the criminal was sacred; but he must beware of leaving it; one step outside the sanctuary, and he fell back into the flood. The wheel, the gibbet, the strappado, kept good guard around the place of refuge, and lay in watch incessantly for their prey, like sharks around a vessel. Hence, condemned men were to be seen whose hair had grown white in a cloister, on the steps of a palace, in the enclosure of an abbey, beneath the porch of a church; in this manner the asylum was a prison as much as any other.”

Notre-Dame juga merupakan salah satu tempat perlindungan di kota Paris, di mana kita dapat melihat menerusi filem animasi ketika Quasimodo menyelamatkan Esmeralda dan membawanya ke gereja Notre-Dame sambal mengisytiharkan ‘Sanctuary!’.

Watak Esmeralda memiliki paras rupa yang sangat menawan, manakala Quasimodo pula sebaliknya. Apabila Quasimodo menyertai Festival of Fools dan dinobatkan sebagai *Pope of Fools, dia menyangka bahawa orang ramai yang bersorak dan bergembira menyukainya .

*Pope of Fools dinobatkan kepada mereka yang mempunyai muka paling hodoh.

“Or rather, his whole person was a grimace. A huge head, bristling with red hair; between his shoulders an enormous hump, a counterpart perceptible in front; a system of thighs and legs so strangely astray that they could touch each other only at the knees, and, viewed from the front, resembled the crescents of two scythes joined by the handles; large feet, monstrous hands; and, with all this deformity, an indescribable and redoubtable air of vigor, agility, and courage,–strange exception to the eternal rule which wills that force as well as beauty shall be the result of harmony. Such was the pope whom the fools had just chosen for themselves.”

Namun, jangkaannya meleset apabila orang ramai yang menyoraknya juga merupakan orang yang sama membaling batu dan sampah ke arahnya semasa dia ditangkap dan dijatuhi hukuman di khayalak ramai. Nasib menyebelahi Quasimodo apabila di antara ratusan manusia yang mengejek dan mengecamnya, cuma Esmeralda yang berani tampil dan memberikannya sedikit air ketika dia sangat dahaga. Hal ini meyebabkan Quasimodo jatuh hati terhadap Esmeralda dan membalas jasanya dengan menyelamatkan Esmeralda ketika dia hampir digantung mati.

Justeru, melalui kisah ini, kita dapat melihat bahwa kedua-dua watak ini mempunyai perbezaan yang ketara dari segi paras rupa. Namun begitu, kedua-duanya merupakan watak yang mempunyai perasaan belas kasihan yang paling kuat dan juga merupakan watak-watak yang paling kasihan dalam kisah tragis ini. Hakikat yang selalu kita terlepas pandang adalah, kita sering menghakimi orang lain berdasarkan paras rupa mereka sedangkan kecantikan dan keburukan itu seharusnya dilihat pada hati nurani. Tidak semestinya yang cantik itu baik dan yang buruk itu sebaliknya.

Secara kesimpulannya, kisah The Hunchback of Notre Dame ini mengajar kita erti cinta, kasih sayang, kuasa, paras rupa dan yang paling penting, takdir kehidupan yang mengikat segala-galanya. Pengakhiran tragis kisah ini mungkin tidak sesuai dipertontonkan menerusi filem animasi keluaran Disney, namun ianya merupakan suatu ‘realiti’ yang mudah difahami dan ‘dihadam’ oleh golongan dewasa. Hal ini kerana, secara realitinya, kehidupan tidak seindah kisah dongeng dengan pengakhiran yang gembira (happy ending). Hakikatnya, seperti kisah  The Hunchback of Notre Dame ini, kehidupan manusia juga sering kali diselubungi dengan kisah cinta yang tidak kesampaian, penindasan golongan berkuasa ke atas golongan yang lemah dan masyarakat yang menghakimi berdasarkan paras rupa semata-mata.

Rujukan: